LT Europos Sąjungos oficialusis leidinys L 319/1

TARYBOS SPRENDIMAS

2009 m. gegužės 5 d.

dėl Laikinojo susitarimo siekiant sudaryti Europos bendrijos bei jos valstybių narių ir PAVB EPS valstybių ekonominės partnerystės susitarimą pasirašymo ir laikino taikymo

(2009/850/EB)

EUROPOS SĄJUNGOS TARYBA,

atsižvelgdama į Europos bendrijos steigimo sutartį, ypač į jos 57 straipsnio 2 dalį ir 133 bei 181 straipsnius, siejant su 300 straipsnio 2 dalies pirmos pastraipos pirmuoju sakiniu,

atsižvelgdama į Komisijos pasiūlymą,

kadangi:

(1) 2002 m. birželio 12 d. Taryba įgaliojo Komisiją pradėti derybas su AKR šalimis dėl ekonominės partnerystės susitarimų.

(2) Šios derybos dėl laikinojo susitarimo siekiant sudaryti ekonominės partnerystės susitarimą (toliau – Laikinasis susitarimas siekiant sudaryti EPS) yra baigtos, ir 2007 m. lapkričio 23 d. buvo parafuotas Laikinasis susitarimas siekiant sudaryti Europos bendrijos bei jos valstybių narių ir Pietų Afrikos vystymosi bendrijos (PAVB) EPS valstybių (Botsvanos, Lesoto, Namibijos, Svazilando ir Mozambiko) EPS; toks susitarimas su Namibija buvo parafuotas 2007 m. gruodžio 12 d.

(3) Laikinojo susitarimo siekiant sudaryti EPS 105 straipsnio 4 dalyje numatyta, kad tol, kol susitarimas neįsigaliojo, jis turi būti taikomas laikinai.

(4) Laikinasis susitarimas siekiant sudaryti EPS turėtų būti pasirašytas Bendrijos vardu ir tiek, kiek tai susiję su Bendrijos kompetencijai priklausančiais klausimais, taikomas laikinai su sąlyga, kad bus jis bus sudarytas vėliau,

NUSPRENDĖ:

1 straipsnis

Bendrijos vardu patvirtinamas Laikinojo susitarimo siekiant sudaryti Europos bendrijos bei jos valstybių narių ir PAVB EPS valstybių ekonominės partnerystės susitarimą pasirašymas su sąlyga, kad dėl minėto Laikinojo susitarimo siekiant sudaryti EPS sudarymo bus priimtas Tarybos sprendimas.

Laikinojo susitarimo siekiant sudaryti EPS tekstas pridedamas prie šio sprendimo.

2 straipsnis

Atsižvelgdama į Komisijos pasiūlymą ir laikydamasi atitinkamų Sutarties nuostatų Taryba nustato poziciją, kurios Bendrija turi laikytis jungtinėje PAVB EPS valstybių ir EB taryboje bei PAVB EPS valstybių ir EB prekybos ir vystymosi komitete.

3 straipsnis

Tarybos pirmininkas įgaliojamas paskirti asmenį (-is), įgaliotą (-us) Europos bendrijos vardu pasirašyti Laikinąjį susitarimą siekiant sudaryti EPS, jeigu jis bus sudarytas.

4 straipsnis

Bendrijos kompetencijai priklausančiais klausimais Laikinasis susitarimas siekiant sudaryti EPS, kaip numatyta jo 105 straipsnio 4 dalyje taikomas laikinai, kol neužbaigtos jam sudaryti būtinos procedūros. Komisija paskelbs pranešimą, kuriame bus nurodyta data, nuo kurios susitarimas pradedamas laikinai taikyti.

Priimta Briuselyje, 2009 m. gegužės 5 d. Tarybos vardu Pirmininkas M. KALOUSEK

LAIKINASIS SUSITARIMAS

siekiant sudaryti Europos bendrijos bei jos valstybės narių ir PAVB EPS valstybių ekonominės partnerystės susitarimą

PREAMBULĖ

BELGIJOS KARALYSTĖ,

BULGARIJOS RESPUBLIKA,

ČEKIJOS RESPUBLIKA,

DANIJOS KARALYSTĖ,

VOKIETIJOS FEDERACINĖ RESPUBLIKA,

ESTIJOS RESPUBLIKA,

AIRIJA,

GRAIKIJOS RESPUBLIKA,

ISPANIJOS KARALYSTĖ,

PRANCŪZIJOS RESPUBLIKA,

ITALIJOS RESPUBLIKA,

KIPRO RESPUBLIKA,

LATVIJOS RESPUBLIKA,

LIETUVOS RESPUBLIKA,

LIUKSEMBURGO DIDŽIOJI HERCOGYSTĖ,

VENGRIJOS RESPUBLIKA,

MALTA,

NYDERLANDŲ KARALYSTĖ,

AUSTRIJOS RESPUBLIKA,

LENKIJOS RESPUBLIKA,

PORTUGALIJOS RESPUBLIKA,

RUMUNIJA,

SLOVĖNIJOS RESPUBLIKA,

SLOVAKIJOS RESPUBLIKA,

SUOMIJOS RESPUBLIKA,

ŠVEDIJOS KARALYSTĖ,

JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ IR

EUROPOS BENDRIJA (EB)

(toliau bendrai – EB Šalis),

ir

BOTSVANOS RESPUBLIKA,

LESOTO KARALYSTĖ,

MOZAMBIKO RESPUBLIKA,

NAMIBIJOS RESPUBLIKA,

SVAZILANDO KARALYSTĖ

(toliau – PAVB EPS valstybės) (1)

ATSIŽVELGDAMOS į Šalių norą toliau stiprinti prekybos ryšius ir užmegzti artimus bei ilgalaikius santykius, pagrįstus partneryste ir bendradarbiavimu;

ĮVERTINDAMOS PAVB EPS valstybių pastangas užtikrinti ekonominį ir socialinį vystymąsi Pietų Afrikos vystymosi bendrijos (PAVB) regiono piliečių labui;

PRIMINDAMOS, kad Šalys mano, jog daugiašalę prekybos sistemą reglamentuojantys principai ir taisyklės yra labai svarbūs, be to, svarbu juos taikyti skaidriai ir nediskriminuojant;

ATSIŽVELGDAMOS į Šalių teises ir prievoles, susijusias su jų naryste Pasaulio prekybos organizacijoje (PPO) ir dar kartą patvirtindamos daugiašalės prekybos sistemos svarbą;

ĮVERTINDAMOS ypatingus PAVB EPS valstybių poreikius ir interesus bei būtinybę atsižvelgti į skirtingus jų ekonominio išsivystymo lygius, geografines, socialines ir ekonomines problemas;

ATSIŽVELGDAMOS į 2000 m. birželio 23 d. Afrikos, Karibų ir Ramiojo vandenyno valstybių grupės narių ir Europos bendrijos bei jos valstybių narių pasirašytą partnerystės susitarimą (toliau – Kotonu susitarimas);

ATSIŽVELGDAMOS į 1999 m. spalio 11 d. Pietų Afrikos ir Europos bendrijos bei jos valstybių narių pasirašytą Susitarimą dėl prekybos, vystymosi ir bendradarbiavimo (SPVB);

PATVIRTINDAMOS Šalių paramą prekybos liberalizavimui ir jo skatinimą;

PATVIRTINDAMOS Šalių įsipareigojimą vystyti PAVB EPS valstybių ekonomiką ir remti šį procesą bei siekdamos Tūkstantmečio vystymosi tikslų (TVT);

PATVIRTINDAMOS Šalių įsipareigojimą skatinti PAVB EPS regionų bendradarbiavimą ir ekonominę integraciją bei Šalių tarpusavio prekybos liberalizavimą;

ATSIŽVELGDAMOS į Šalių įsipareigojimą užtikrinti, kad jų savitarpio susitarimais būtų stiprinama regionų integracija pagal PAVB sutartį;

NORĖDAMOS kurti naujas darbo vietas, pritraukti investicijų ir gerinti gyvenimo sąlygas Šalių teritorijoje ir skatindamos darnų vystymąsi;

PABRĖŽDAMOS svarbų žemės ūkio ir darnaus vystymosi vaidmenį, mažinant skurdą PAVB EPS valstybėse;

PRIPAŽINDAMOS ypatingas Botsvanos, Lesoto, Namibijos ir Svazilando aplinkybes Ekonominės partnerystės susitarimo (EPS) kontekste ir būtinybę atsižvelgti į prekybos liberalizavimo pagal SPVB poveikį šioms valstybėms;

PRIPAŽINDAMOS ypatingą 2002 m. Pietų Afrikos muitų sąjungos susitarimu įsteigtos Pietų Afrikos muitų sąjungos (PAMS) padėtį;

PRIPAŽINDAMOS ypatingas mažiausiai išsivysčiusių PAVB EPS valstybių (toliau – MIV) aplinkybes ir poreikius bei taikydamos joms specialų ir diferencinį režimą bei asimetrines nuostatas;

ĮSITIKINUSIOS, kad šiuo susitarimu bus stiprinami ir skatinami Šalių ekonominiai ir prekybos ryšiai;

PRIPAŽINDAMOS, kad norint įgyvendinti šį susitarimą svarbu plėtoti finansų srities bendradarbiavimą;

SUSITARĖ sudaryti šį susitarimą (toliau – susitarimas) minėtiems tikslams siekti:

I DALIS

PREKYBOS PARTNERYSTĖ SIEKIANT DARNAUS VYSTYMOSI

1 SKYRIUS

Bendrosios nuostatos

1 Straipsnis

Tikslai

Šiuo susitarimu siekiama:

a) sudarant prekybos partnerystę, atitinkančią darnaus vystymosi tikslus, Tūkstantmečio vystymosi tikslus ir Kotonu susitarimą, padėti mažinti ir galiausiai visiškai panaikinti skurdą;

b) sukurti ir įgyvendinti veiksmingą, nuspėjamą ir skaidrią Šalių tarpusavio ir PAVB EPS valstybių prekybos bei investavimo reglamentavimo sistemą ir taip skatinti regioninę integraciją ir ekonominį bendradarbiavimą bei gerinti valdymą;

c) skatinti laipsnišką PAVB EPS valstybių integraciją į pasaulio ekonomiką, atsižvelgiant į jų politinį pasirinkimą ir vystymosi prioritetus;

d) didinti PAVB EPS valstybių prekybos politikos ir su prekyba susijusius pajėgumus;

e) skatinti, kad PAVB EPS valstybėse būtų sudarytos sąlygos didinti investicijas, privataus sektoriaus iniciatyvumą, tiekimo pajėgumą, konkurencingumą ir ekonominį augimą;

f) stiprinti esamus Šalių ryšius, pagrįstus solidarumu ir abipusiais interesais. Todėl atsižvelgiant į PPO prievoles, Susitarimu stiprinami prekybos ir ekonominiai ryšiai, konsoliduojamas PAVB protokolo dėl prekybos įgyvendinimas, remiama nauja Šalių prekybos dinamika, pasitelkiant pažangų, asimetrišką šalių tarpusavio prekybos liberalizavimą, ir stiprinamas bei plečiamas bendradarbiavimas visose su prekyba susijusiose srityse.

2 Straipsnis

Principai

1. Susitarimas pagrįstas esminiais Kotonu susitarimo principais bei pagrindiniais ir esminiais elementais, nustatytais šio susitarimo 2 ir 9 straipsniuose. Susitarimas grindžiamas Kotonu susitarimo bei ankstesnių AKR ir EB partnerytės susitarimų dėl regioninio bendradarbiavimo ir integracijos bei ekonominio ir prekybos bendradarbiavimo pasiekimais.

2. Kotonu susitarimas ir šis susitarimas įgyvendinami taip, kad vienas kitą papildytų ir remtų.

3. Šalys susitaria bendradarbiauti, įgyvendindamos šį susitarimą ir nuosekliai atsižvelgdamos į vystymosi politiką ir regionų integracijos programas, kurias įgyvendina ar gali įgyvendinti PAVB EPS valstybės.

4. Šalys susitaria bendradarbiauti, siekdamos vykdyti savo įsipareigojimus ir prievoles bei sudarydamos PAVB EPS valstybėms palankias sąlygas stiprinti pajėgumus, būtinus šiam susitarimui įgyvendinti.

3 Straipsnis

Darnus vystymasis

1. Šalys dar kartą patvirtina, kad darnaus vystymosi tikslas turi būti taikomas ir įtraukiamas į jų ekonominę partnerystę visais lygmenimis, vykdant svarbiausius įsipareigojimus, išdėstytus Kotonu susitarimo 1, 2 ir 9 straipsniuose, ypač bendrą įsipareigojimą mažinti ir galiausiai visiškai panaikinti skurdą, atsižvelgiant į darnaus vystymosi tikslus.

2. Šalys susitaria atsižvelgti į šį tikslą sudarydamos šį susitarimą ir įsipareigoja:

a) taikydamos šį susitarimą visiškai atsižvelgti į atitinkamų šalių gyventojų ir būsimų kartų žmonių, kultūros, ekonominius, socialinius, sveikatos ir aplinkos interesus;

b) priimdamos sprendimus įtraukti pagrindinius atsakomybės, dalyvavimo ir dialogo principus.

3. Todėl Šalys susitaria bendradarbiauti, siekdamos darnaus vystymosi ir daugiausia dėmesio skirdamos piliečiams.

4 Straipsnis

Regioninė integracija

1. Šalys pripažįsta, kad regioninė integracija yra sudėtinė jų partnerystės dalis ir veiksminga priemonė šio susitarimo tikslams siekti.

2. Šalys dar kartą patvirtina, kad PAVB EPS valstybių regioninė ir subregioninė integracija yra svarbi priemonė, kuria galima sudaryti geresnes ekonomines galimybes, stiprinti politinį stabilumą ir siekti veiksmingai integruoti besivystančias valstybes į pasaulio ekonomiką. Nepažeidžiant šiame susitarime prisiimtų įsipareigojimų, tik PAVB EPS valstybės, išlikdamos suverenios, nustato jų regioninės integracijos spartą ir pobūdį.

3. Visų pirma Šalys remia integracijos procesus ir susijusią vystymosi politiką bei politines darbotvarkes, pagrįstus 2002 m. spalio 21 d. Pietų Afrikos muitų sąjungos susitarimu, 1992 m. rugpjūčio 17 d. Pietų Afrikos vystymosi bendrijos sutartimi ir 2000 m. liepos 11 d. Afrikos Sąjungos steigiamuoju aktu. Jos siekia kurti ir stiprinti šiais procesais grindžiamą partnerystę ir įgyvendinti šį susitarimą taip, kad šios priemonės remtų viena kitą, atsižvelgiant į atitinkamą išsivystymo lygį, poreikius, geografines aplinkybes ir darnaus vystymosi strategijas.

5 Straipsnis

Stebėsena

1. Šalys įsipareigoja nuolatos stebėti šio susitarimo įgyvendinimą ir poveikį, imdamosi tinkamų priemonių ir nustatydamos tinkamą laiką, pasitelkdamos atitinkamus dalyvavimu pagrįstus procesus ir institucijas, taip pat įsteigtas šiuo susitarimu, ir taip užtikrinti, kad būtų siekiama šio susitarimo tikslų, jis būtų tinkamai įgyvendinamas ir jo nauda piliečiams, visų pirma labiausiai pažeidžiamoms grupėms, būtų kuo didesnė.

2. Šalys taip pat įsipareigoja nedelsdamos konsultuotis tarpusavyje dėl visų su šio susitarimo įgyvendinimo susijusių klausimų.

6 Straipsnis

Bendradarbiavimas tarptautiniuose forumuose

Šalys siekia bendradarbiauti visuose tarptautiniuose forumuose, kuriuose svarstomi su šiuo susitarimu susiję klausimai.

2 SKYRIUS

Vystomasis bendradarbiavimas

7 Straipsnis

Vystomojo bendradarbiavimo pagrindas

Šalys įsipareigoja bendradarbiauti, siekdamos įgyvendinti šį susitarimą ir remti PAVB EPS valstybių prekybos ir vystymosi strategijas, vykstant bendram PAVB regioninės integracijos procesui. Šis bendradarbiavimas gali būti finansinis ir nefinansinis.

8 Straipsnis

Vystomasis finansinis bendradarbiavimas

1. Šalys pripažįsta, kad vystomasis bendradarbiavimas yra esminis jų partnerystės aspektas ir pagrindinis veiksnys siekiant 1 straipsnyje nustatytų šio susitarimo tikslų. Vystomasis finansinis bendradarbiavimas, kuriuo siekiama regioninio ekonominio bendradarbiavimo ir integracijos, kaip nustatyta Kotonu susitarime, įgyvendinamas taip, kad būtų remiamos ir skatinamos PAVB EPS valstybių pastangos siekti tikslų ir kuo labiau didinti numatomą šio susitarimo naudą. Bendradarbiavimo ir techninės pagalbos sritys nurodytos šio susitarimo 3 skyriuje ir kituose skyriuose. Bendradarbiaujama pagal šiame straipsnyje išdėstytas sąlygas, nuolatos peržiūrint ir prireikus persvarstant bendradarbiavimo procesą pagal šio susitarimo 108 straipsnį.

2. Europos bendrijos (2) finansavimas, susijęs su PAVB EPS ir Europos bendrijos vystomuoju bendradarbiavimu įgyvendinant šį susitarimą, teikiamas laikantis taisyklių ir atitinkamų Kotonu susitarime nustatytų procedūrų, visų pirma Europos plėtros fondo (toliau – EPF) programavimo procedūrų, ir pagal atitinkamų priemonių, finansuojamų iš bendrojo Europos Sąjungos biudžeto, sistemą. Todėl pirmenybė teikiama šio Laikinojo susitarimo siekiant sudaryti EPS įgyvendinimo rėmimui.

3. Europos Sąjungos valstybės narės bendrai įsipareigoja skirti paramą, įgyvendinamos savo vystomąją politiką ir taikydamos atitinkamas priemones, plėtodamos vystomojo bendradarbiavimo veiklą, kuria siekiama regioninio ekonominio bendradarbiavimo ir integracijos bei įgyvendinti šį susitarimą PAVB EPS valstybėse ir regionų lygmeniu, laikydamosi papildomumo ir pagalbos veiksmingumo principų.

4. Šalys pripažįsta, kad šiam susitarimui įgyvendinti ir visiškai pasinaudoti jo nauda reikės tinkamų išteklių. Todėl Šalys bendradarbiauja, sudarydamos PAVB EPS valstybėms sąlygas pasinaudoti kitomis finansinėmis priemonėmis ir padeda kitiems paramos teikėjams, norintiems toliau remti PAVB EPS valstybių pastangas siekti šio susitarimo tikslų.

5. Šalys pritaria, kad regioninio vystymosi finansavimo priemonės, pvz., EPS fondas, būtų naudingos, norint veiksmingai nukreipti vystymuisi skirtus finansinius išteklius ir įgyvendinti su EPS susijusias priemones. EB Šalis sutinka remti regiono pastangas sukurti tokią priemonę. EB Šalis prisidės prie fondo po to, kai bus tinkamai atliktas auditas.

3 SKYRIUS

Bendradarbiavimo sritys

9 Straipsnis

Tikslai

Šiam susitarimui įgyvendinti, atsižvelgdamos į PAVB EPS valstybių vystymosi politiką, Šalys susitaria, kad plėtojant prekybos ir ekonominį bendradarbiavimą toliau išvardijamoms sritims teikiama pirmenybė.

10 Straipsnis

Bendradarbiavimas prekybos prekėms srityje

Šios srities bendradarbiavimo tikslas – didinti prekybą prekėmis ir PAVB EPS valstybių prekybos pajėgumą, taip pat laipsniškai naikinti tarifus ir muitus, tinkamai įgyvendinti kilmės taisykles, prekybos apsaugos priemones, netarifines priemones, įskaitant sanitarijos bei fitosanitarijos (SFS) priemones bei technines prekybos kliūtis (TPK), skatinti muitines bendradarbiauti, lengvinti prekybą.

11 Straipsnis

Bendradarbiavimas pasiūlos konkurencingumo srityje

Pagal šį straipsnį numatyto bendradarbiavimo tikslas – didinti PAVB EPS valstybių konkurencingumą ir naikinti pasiūlos ribojimus nacionaliniu, institucijų ir, visų pirma, bendrovių lygmenimis. Taip bendradarbiaujama, be kitų sričių, gamybos, technologijų vystymo ir naujovių, rinkodaros, finansavimo, platinimo, transporto, ekonomikos pagrindo įvairinimo, privataus sektoriaus vystymo, prekybos ir verslo sąlygų gerinimo ir paramos žemės ūkio, žuvininkystės, pramonės ir paslaugų sektorių mažosioms ir vidutinėms įmonėms srityse.

12 Straipsnis

Bendradarbiavimas verslo stiprinimo infrastruktūros srityje

Pagal šį straipsnį numatyto bendradarbiavimo tikslas – kurti konkurencingas sąlygas verslui stiprinti informacinių ir ryčių technologijų (IRT), transporto ir energetikos srityse.

13 Straipsnis

Bendradarbiavimas prekybos paslaugomis srityje

Šalys susitaria bendradarbiauti, plėtodamos ir didindamos prekybą paslaugomis, kaip nustatyta šio susitarimo IV antraštinės dalies 67 straipsnyje.

14 Straipsnis

Bendradarbiavimas su prekyba susijusiose srityse

Šalys susitaria bendradarbiauti, plėtodamos ir stiprindamos su prekyba susijusias sritis, kaip nustatyta šio susitarimo IV antraštinės dalies 67 straipsnyje.

15 Straipsnis

Bendradarbiavimas prekybos duomenų srityje

Pagal šį straipsnį numatyto bendradarbiavimo tikslas – gerinti PAVB EPS pajėgumus prekybos duomenų rinkimo, tyrimo ir sklaidos srityse.

16 Straipsnis

Bendradarbiavimas didinant EPS institucinius pajėgumus

Pagal šį straipsnį numatyto bendradarbiavimo tikslas – remti EPS įgyvendinimo valdymo institucines struktūras, didinti prekybos derybų ir prekybos politikos pajėgumus.

17 Straipsnis

Bendradarbiavimas fiskalinio koregavimo srityje

1. Šalys pripažįsta, kad laipsniškai atsisakant muitų ar juos mažinant, kaip numatyta šiame susitarime, gali būti paveiktos PAVB EPS valstybių pajamos iš mokesčių, ir susitaria bendradarbiauti šiais klausimais.

2. Šalys susitaria bendradarbiauti pagal 8 straipsnio nuostatas, visų pirma šiais klausimais:

a) parama mokesčių reformoms; ir

b) parama priemonėms, papildančioms mokesčių reformas, kuriomis siekiama sušvelninti grynąjį fiskalinį šio susitarimo poveikį ir kurios bus nustatytos pagal tarpusavyje suderintą sistemą.

18 Straipsnis

Intervencinių veiksmų rūšys

Vystomasis bendradarbiavimas pagal šį susitarimą gali apimti toliau išvardytus su EPS susijusius intervencinius veiksmus, tačiau jais neapsiriboja:

1. politikos vystymas;

2. teisinės ir reglamentavimo sistemos vystymas;

3. institucijų ir (arba) organizacijų vystymas;

4. pajėgumų didinimas ir mokymas (3);

5. techninių konsultacijų paslaugos;

6. administracinės paslaugos;

7. parama SFS ir TPK srityse; ir

8. parama veiklai, įskaitant įrangą, priemones ir susijusius veiksmus.

II DALIS

I ANTRAŠTINĖ DALIS

PREKYBA PREKĖMIS

4 SKYRIUS

Bendrosios nuostatos

19 Straipsnis

Laisvosios prekybos zona

1. Šiuo susitarimu įkuriama Šalių laisvosios prekybos zona (LPZ), laikantis Bendrojo muitų tarifų ir prekybos susitarimo (toliau – 1994 m. GATT) ir visų pirma jo XXIV straipsnio.

2. LPZ taikomas asimetrijos principas ir atsižvelgiama į konkrečius PAVB EPS valstybių poreikius ir ribotus pajėgumus, nustatant šiame susitarime numatytų įsipareigojimų įgyvendinimo mastą ir laiką.

3. LPZ nuostatos bus taikomos Europos bendrijos ir PAVB EPS valstybių tarpusavio prekybai.

20 Straipsnis

Taikymo sritis

Šis skyrius taikomas:

1. produktams, kurie priskiriami kiekvienos Šalies atitinkamos tarifų nomenklatūros 01–97 skirsniams, išskyrus 93 skirsnį, remiantis klasifikacijos taisyklėmis, taikomomis Suderintai prekių aprašymo ir kodavimo sistemai (SS); ir

2. Europos bendrijos arba PAVB EPS valstybių kilmės produktams.

21 Straipsnis

Kilmės taisyklės

1. Šiame skyriuje „kilmė“ reiškia atitiktį kilmės taisyklėms, nustatytoms 1 protokole.

2. Per pirmus trejus metus nuo šio susitarimo įsigaliojimo Šalys persvarsto 1 protokolo nuostatas, siekdamos dar supaprastinti sąvokas ir metodus, taikomus kilmei nustatyti. Persvarstydamos Šalys atsižvelgia į technologijų, gamybos procesų ir visų kitų veiksnių pokyčius, taip pat į šiuo metu vykdomas kilmės taisyklių reformas, dėl kurių gali prireikti pakeisti šio protokolo nuostatas. Bet kokie pakeitimai nustatomi Jungtinės tarybos sprendimu, kaip apibrėžta 93 straipsnyje.

3. Vykdant 2 dalyje numatytą persvarstymą, šioms nuostatoms skiriama daugiausia dėmesio.

22 Straipsnis

Muitai

1. Muitas – tai bet koks muitas arba rinkliava, nustatyti importuojamoms prekėms arba dėl jų, įskaitant bet kokio pobūdžio papildomus mokesčius ar rinkliavas, išskyrus:

a) vidaus mokesčius ar vidaus rinkliavas, nustatytas pagal 1994 m. GATT III straipsnį;

b) visas antidempingo, kompensacines ar apsaugos priemones, nustatytas pagal II antraštinę dalį;

c) rinkliavas ir mokesčius už konsulines paslaugas, nustatytas pagal 2 dalį, ir

d) rinkliavas ar kitus mokesčius, nustatytus pagal 2 dalį.

2. 1 straipsnio c ir d punktuose nurodytų mokesčių ir rinkliavų dydis neturi viršyti apytikrių suteiktų paslaugų sąnaudų, jie neturi būti taikomi kaip netiesioginė vietos produktų apsauga arba kaip fiskaliniais tikslais taikomas importo mokestis. Jie grindžiami konkrečiomis normomis, atitinkančiomis tikrąją suteiktų paslaugų vertę.

3. Už kiekvieną produktą mokamas bazinis muitas, kuris turi būti nuosekliai mažinamas, kaip nustatyta šiame susitarime, būtent – didžiausio palankumo (toliau – DP) muito norma, faktiškai taikoma šio susitarimo įsigaliojimo dieną.

4. Jei šio susitarimo įsigaliojimo dieną tarifai nepradedami naikinti, toliau mažinamas mažesnysis iš šių muitų – šio straipsnio 3 dalyje nurodytas bazinis muitas arba erga omnes nustatytas muitas, taikomas nuo pirmosios atitinkamo naikinamų tarifų sąrašo galiojimo dienos.

5. Sumažinti muitai nustatomi pagal mažinamų muitų sąrašus, įtrauktus į šį susitarimą, ir taikomi suapvalinus dešimtųjų tikslumu arba, kalbant apie konkrečius muitus, šimtųjų tikslumu.

23 Straipsnis

Esamos padėties išlaikymas

Nuo šio susitarimo įsigaliojimo dienos Šalių tarpusavio prekyboje visais produktais, kuriems taikomos liberalizavimo nuostatos, nenustatomi nauji muitai, o jau nustatyti muitai nedidinami.

24 Straipsnis

Eksportuojamų prekių muitai, mokesčiai ar kitos rinkliavos

1. Nuo šio susitarimo įsigaliojimo dienos Europos bendrijos ir PAVB EPS valstybių prekyboje netaikomi nauji eksporto muitai ar mokesčiai arba nedidinami šiuo metu taikomi eksporto muitai ar mokesčiai.

2. Išimtinėmis aplinkybėmis, PAVB EPS valstybėms pagrindus konkretų pajamų poreikį, ką tik sukurtų pramonės šakų apsaugą ar aplinkos apsaugą, jos, po konsultacijų su EB Šalimi, gali pradėti taikyti laikinus eksporto mokesčius ar lygiavertį poveikį turinčius mokesčius keliems papildomiems produktams.

3. Šalys susitaria ne vėliau kaip po trejų metų po šio susitarimo įsigaliojimo persvarstyti šio straipsnio nuostatas Jungtinėje taryboje, visiškai atsižvelgdamos į šių nuostatų poveikį PAVB EPS valstybių ekonomikos vystymuisi ir įvairinimui.

25 Straipsnis

PAVB EPS valstybių kilmės produktų muitai

1. EB Šalis netaikys muitų ir kvotų visiems Botsvanos, Lesoto, Mozambiko, Namibijos ir Svazilando kilmės produktams, kuriems taikomas šis susitarimas, išskyrus nurodytus 3 dalyje.

2. Importuojamų PAVB EPS valstybių kilmės produktų muitai mažinami arba naikinami pagal 1 priedo nuostatas.

3. 2 priede nurodytiems importuojamiems produktams taikomas 2 priede nustatytas pereinamojo laikotarpio režimas.

26 Straipsnis

EB kilmės produktų muitai

1. EB Šalies kilmės produktai importuojami į Botsvaną, Lesotą, Namibiją ir Svazilandą laikantis 3 priede nustatytos tvarkos.

2. EB Šalies kilmės produktai importuojami į Mozambiką laikantis 4 priede nustatytos tvarkos.

3. Šalys susitaria sujungti minėtus du priedus į vieną PAVB EPS tarifų sąrašą, kai Mozambikas pradės taikyti 2007 m. SS. Sujungimas tvirtinamas Jungtinės tarybos sprendimu.

27 Straipsnis

Laisva prekių apyvarta

1. EB Šalies ar PAVB EPS valstybių kilmės prekėms muitai nustatomi tik vieną kartą kitos Šalies teritorijoje.

2. Visi muitai, sumokėti importuojant prekes į PAVB EPS valstybę, visiškai grąžinami, pakartotinai eksportuojant juos iš PAVB EPS valstybės, į kurią jie buvo pirmą kartą importuoti, muitų teritorijos. Tokiems produktams muitas taikomas suvartojimo šalyje.

3. Šalys susitaria bendradarbiauti, siekdamos lengvinti prekių apyvartą ir paprastinti muitinės procedūras.

28 Straipsnis

Palankesnis režimas, taikomas dėl laisvosios prekybos susitarimų

1. Atsižvelgdama į šiame skyriuje aptariamus klausimus, EB Šalis taikys PAVB EPS valstybėms bet kokį palankesnį režimą, taikomą EB Šalies ir trečiųjų šalių laisvosios prekybos susitarimu po šio susitarimo pasirašymo.

2. Atsižvelgdamos į šio skyriaus dalyką, PAVB EPS valstybės taikys EB Šaliai bet kokį palankesnį režimą, taikomą dėl PAVB EPS valstybių ar bet kurios Susitarimą pasirašiusios PAVB EPS valstybės ir didelio masto prekybos ekonomikos subjekto laisvosios prekybos susitarimo po šio susitarimo pasirašymo.

3. Jei PAVB EPS valstybė gali įrodyti, kad trečioji šalis jai taiko kur kas palankesnį režimą nei EB Šalis, Šalys konsultuosis ir bendrai nuspręs dėl geriausio 2 dalies nuostatų taikymo būdo.

4. Šio skyriaus nuostatos nėra aiškintinos taip, kad EB Šalis arba bet kuri PAVB EPS valstybė įpareigojama abipusiškai išplėsti bet kokį palankesnį režimą, taikomą dėl EB Šalies arba bet kurios PAVB EPS valstybės ir trečiosios šalies laisvosios prekybos susitarimo, galiojančio pasirašant šį susitarimą.

5. Taikant šį straipsnį „didelio masto prekybos ekonomikos subjektas“ – tai bet kokia išsivysčiusi šalis arba bet kokia šalis, kurios prekių eksporto dalis pasaulio prekyboje vienerius metus prieš įsigaliojant 2 dalyje nurodytam ekonominės integracijos susitarimui sudaro daugiau kaip 1 procentą, arba bet kokia šalių grupė, veikianti atskirai, kartu arba pagal ekonominės integracijos susitarimą, kurios prekių eksporto dalis pasaulio prekyboje vienerius metus prieš įsigaliojant 2 dalyje nurodytam ekonominės integracijos susitarimui sudaro daugiau kaip 1,5 procento.

29 Straipsnis

Specialiosios administracinio bendradarbiavimo nuostatos

1. Šalys susitaria, kad administracinis bendradarbiavimas yra labai svarbus įgyvendinant ir prižiūrint pagal šią antraštinę dalį taikomą lengvatinį režimą ir pabrėžia esančios įsipareigojusios kovoti su pažeidimais bei sukčiavimu muitų ir kitose susijusiose srityse.

2. Be to, Šalys susitaria bendradarbiauti, užtikrindamos, kad būtinos institucijų struktūros sudarytų sąlygas atsakingoms valdžios institucijoms veiksmingai ir laiku atsakyti į prašymus suteikti pagalbos.

3. Taikant šį straipsnį ir nepažeidžiant 2 protokolo 9 straipsnio, administracinio bendradarbiavimo nuostatų nesilaikoma, kai, inter alia:

a) pakartotinai nevykdomas įsipareigojimas tikrinti produkto (-ų) kilmės statusą, kaip nustatyta 1 protokolo 34 straipsnyje;

b) pakartotinai atsisakoma arba nepagrįstai delsiama atlikti paskesnį kilmės įrodymo tikrinimą ir (arba) pranešti jo rezultatus, kaip nustatyta 1 protokolo 34 straipsnyje;

c) pakartotinai atsisakoma arba nepagrįstai delsiama gauti leidimą rengti administracinio bendradarbiavimo misijas su svarstomo lengvatinio režimo suteikimu susijusių dokumentų autentiškumui arba informacijos tikslumui tikrinti, kaip nustatyta 2 protokolo 7 straipsnyje.

4. Šiame straipsnyje minimi pažeidimai arba sukčiavimas gali būti nustatomi, inter alia, kai pagal gautą objektyvią informaciją apie pažeidimus ir sukčiavimą paaiškėja, kad be teisėto paaiškinimo iš kitos Šalies importuojamų prekių staiga padaugėja ir jų kiekis viršija įprastą tos Šalies gamybos ir eksporto pajėgumą.

5. Jei remdamasi objektyvia informacija Šalis arba PAVB EPS valstybė nustato, kad administracijos nebendradarbiauja ir (arba) kad daromi pažeidimai arba sukčiaujama, ta Šalis išimtinėmis aplinkybėmis pagal šį straipsnį gali laikinai sustabdyti palankesnio režimo nagrinėjamajam (-iems) produktui (-ams) ir tam tikros kilmės produktui (-ams) taikymą. Taikant šį straipsnį „išimtinės aplinkybės“ – tai aplinkybės, labai neigiamai paveikusios arba galinčios labai neigiamai paveikti Šalį arba PAVB EPS valstybę, jei nagrinėjamajam (-iems) produktui (-ams) toliau būtų taikomas atitinkamas lengvatinis režimas.

6. Laikinasis sustabdymas taikomas šiomis sąlygomis:

a) Šalis arba PAVB EPS valstybė, kuri remdamasi objektyvia informacija nustato, kad administracinio bendradarbiavimo nėra ir (arba) yra pažeidimų arba sukčiaujama, nedelsdama apie tai praneša Prekybos ir vystymosi komitetui ir pateikia objektyvią informaciją bei pradeda konsultacijas Prekybos ir vystymosi komitete, remdamasi visa atitinkama informacija ir objektyviomis išvadomis, kad būtų rastas abiem Šalims priimtinas sprendimas.

b) Jeigu Šalys pradeda minėtąsias konsultacijas Prekybos ir vystymosi komitete ir per tris mėnesius po pranešimo gavimo nesusitaria dėl priimtino sprendimo, Šalis arba PAVB EPS valstybė gali laikinai sustabdyti palankesnio režimo nagrinėjamam (-iems) produktui (-ams) ir tam tikros kilmės produktui (-ams) taikymą. Apie laikiną sustabdymą nedelsiant pranešama Prekybos ir vystymosi komitetui.

c) Laikinasis sustabdymas pagal šį straipsnį taikomas tiek, kiek būtina atitinkamos Šalies arba PAVB EPS valstybės finansiniams interesams apginti. Jis trunka ne ilgiau kaip šešis mėnesius, po to terminas gali būti pratęstas. Apie laikiną sustabdymą pranešama Prekybos ir vystymosi komitetui iš karto po sustabdymo patvirtinimo. Dėl jo reguliariai konsultuojamasi Prekybos ir vystymosi komitete, visų pirma siekiant jį atšaukti, išnykus jo taikymo priežastims.

30 Straipsnis

Administracinių klaidų taisymas

Šalys pripažįsta viena kitos teisę ištaisyti klaidas, atsiradusias įgyvendinant šį susitarimą. Nustačius klaidas bet kuri Šalis gali prašyti Prekybos ir vystymosi komiteto išnagrinėti galimybes imtis visų reikiamų priemonių padėčiai ištaisyti.

31 Straipsnis

Muitų sąjungos ir laisvosios prekybos zonos

1. Šiuo susitarimu nesudaroma kliūčių veikti esančioms muitų sąjungoms, laisvosios prekybos zonoms arba kurti naujas, ar vykdyti arba sudaryti kitus Šalių ir trečiųjų šalių susitarimus, išskyrus atvejus, kai jais keičiamos šiuo susitarimu nustatytos teisės ir prievolės.

2. EB Šalis ir PAVB EPS valstybės konsultuojasi Jungtinėje taryboje dėl susitarimų, kuriais kuriamos arba derinamos muitų sąjungos ar laisvosios prekybos zonos ir, kai reikalaujama, svarstomi kiti esminiai klausimai, susiję su jų atitinkama prekybos su trečiosiomis šalimis politika.

II ANTRAŠTINĖ DALIS

PREKYBOS APSAUGOS PRIEMONĖS

5 SKYRIUS

32 Straipsnis

Antidempingo ir kompensacinės priemonės

EB Šalies ir PAVB EPS valstybių teisės ir prievolės, susijusios su antidempingo ar kompensacinių priemonių taikymu, yra reglamentuojamos atitinkamais PPO susitarimais. Bet kokie su šiomis priemonėmis susiję ginčai sprendžiami tik laikantis PPO ginčų sprendimo tvarkos.

33 Straipsnis

Daugiašalės apsaugos priemonės

1. Laikantis šio straipsnio nuostatų, nė viena šio susitarimo nuostata neužkerta kelio PAVB EPS valstybėms arba EB Šaliai nustatyti priemones pagal 1994 m. GATT XIX straipsnį, PPO susitarimą dėl apsaugos priemonių ir Susitarimo dėl žemės ūkio, pridedamo prie Marakešo sutarties, įsteigiančios Pasaulio prekybos organizaciją, 5 straipsnį, ir visus kitus susijusius PPO susitarimus.

2. Nepaisydama 1 dalies nuostatų, EB Šalis, atsižvelgdama į bendruosius šiame susitarime nurodytus vystymosi tikslus ir į tai, kad PAVB EPS valstybių ekonomikos mastas yra nedidelis, iš PAVB EPS valstybių importuojamoms prekėms netaikys jokių priemonių, nustatytų pagal 1994 m. GATT XIX straipsnį, PPO susitarimą dėl apsaugos taisyklių ir Susitarimo dėl žemės ūkio 5 straipsnį.

3. 2 dalies nuostatos taikomos penkerius metus nuo susitarimo įsigaliojimo dienos. Likus ne mažiau nei 120 dienų iki šio laikotarpio pabaigos Jungtinė PAVB EPS valstybių ir EB taryba persvarsto šių nuostatų taikymą, atsižvelgdama į PAVB EPS valstybių vystymosi poreikius, ir įvertina, ar pratęsti jų taikymą tolesniam laikotarpiui.

4. 1 dalies nuostatoms netaikomos šio susitarimo nuostatos dėl ginčų sprendimo.

34 Straipsnis

Dvišalės apsaugos priemonės

1. Neatsižvelgdama į 33 straipsnio nuostatas, Šalis, išnagrinėjusi galimus sprendimus, gali taikyti ribotos trukmės apsaugos priemones, kuriomis nukrypstama nuo 25 ir 26 straipsnių nuostatų, esant šiame straipsnyje nurodytoms sąlygoms ir laikantis jame nustatytos tvarkos.

2. Šio straipsnio 1 dalyje nurodytos apsaugos priemonės gali būti taikomos, kai vienos Šalies kilmės produktai įvežami į kitos Šalies teritoriją tokiais didesniais kiekiais ir tokiomis sąlygomis, kad sukelia arba gali sukelti:

a) didelę žalą panašių ar tiesiogiai konkuruojančių produktų vidaus pramonei importuojančios Šalies teritorijoje arba

b) panašių ar tiesiogiai konkuruojančių produktų gamybos sektorių sutrikimų, ypač jei sutrikimai kelia didelių socialinių problemų arba sunkumų, dėl kurių gali labai pablogėti importuojančios Šalies ekonominė padėtis, arba

c) sutrikimų panašių arba tiesiogiai konkuruojančių žemės ūkio produktų (4) rinkose arba šių rinkų reguliavimo priemonių sutrikimų.

3. Šiame straipsnyje nurodytos apsaugos priemonės taikomos tik tiek, kiek būtina šio straipsnio 2 dalyje nurodytiems didelei žalai ar sutrikimams pašalinti arba išvengti.

4. Importuojanti Šalis gali imtis tik vienos ar kelių iš toliau nurodytų apsaugos priemonių:

a) sustabdyti tolesnį nagrinėjamųjų produktų importo muito mažinimą, kaip nustatyta šiame susitarime; arba

b) padidinti nagrinėjamųjų produktų muitą, neviršijant PPO nustatytos muito normos; arba

c) nustatyti tarifines kvotas nagrinėjamajam produktui.

5. Nepažeisdama šio straipsnio 1, 2 ir 3 dalių, jei bet kuris vienos arba kelių PAVB EPS valstybės (-ių) kilmės produktas importuojamas tokiu mastu ir tokiomis sąlygomis, kad viename arba keliuose EB Šalies atokiausių regionų sektoriuose, kuriuose gaminami panašūs ar tiesiogiai konkuruojantys produktai, susiklosto ar gali susiklostyti viena iš šio straipsnio 2 dalies a, b ir c punktuose nurodytų padėčių, EB Šalis gali pradėti taikyti priežiūros arba apsaugos priemones susijusiuose regionuose, laikydamasi 6–9 dalyse nustatytos tvarkos.

6. a) Nepažeisdama šio straipsnio 1, 2 ir 3 dalių, jei bet kuris vienos arba kelių EB Šalies kilmės produktas importuojamas tokiu mastu ir tokiomis sąlygomis, kad PAVB EPS valstybėje susiklosto ar gali susiklostyti viena iš šio straipsnio 2 dalies a, b ir c punktuose nurodytų padėčių, atitinkama PAVB EPS valstybė gali pradėti taikyti priežiūros arba apsaugos priemones savo teritorijoje, laikydamasi šio straipsnio 7–10 dalyse nustatytos tvarkos b) PAVB EPS valstybė gali taikyti šio straipsnio 2 dalyje nurodytas apsaugos priemones, jei sumažinus muitus EB Šalies kilmės produktai importuojami į jos teritoriją tokiu mastu ir tokiomis sąlygomis, kad sukelia arba gali sukelti ką tik susikūrusios panašių arba tiesiogiai konkuruojančių produktų gamybos pramonės sutrikimų. Ši nuostata taikoma 12 metų nuo šio susitarimo įsigaliojimo Botsvanai, Namibijai ir Svazilandui arba 15 metų – mažiausiai išsivysčiusioms valstybėms. Jungtinė taryba, persvarsčiusi taikymo laikotarpį, gali jį pratęsti, atsižvelgusi į bendrą PAVB EPS valstybių pasiektą išsivystymo lygį. Priemonės turi būti taikomos laikantis šio straipsnio 6–9 dalyse nustatytos tvarkos.

7. a) Šiame straipsnyje nurodytos apsaugos priemonės taikomos tiek, kiek reikia apsaugai nuo didelės žalos arba sutrikimų užtikrinti ar juos ištaisyti, kaip nurodyta šio straipsnio 2, 5 ir 6 dalyse. b) Šiame straipsnyje nurodytos apsaugos priemonės taikomos ne ilgiau kaip dvejus metus. Jei aplinkybės, dėl kurių buvo nustatytos apsaugos priemonės, nepakinta, tokios priemonės gali būti taikomos ir toliau, bet ne ilgiau kaip dvejus metus. Jei viena ar kelios PAVB EPS valstybė (-ės) taiko apsaugos priemones, arba jei EB Šalis taiko priemones tik vieno arba daugiau atokiausių jos regionų teritorijoje, tokios priemonės gali būti taikomos ne ilgiau nei ketverius metus, ir jei aplinkybės, dėl kurių nustatytos apsaugos priemonės, nepakinta – dar ketverius metus. c) Šiame straipsnyje nurodytas apsaugos priemones, taikomas ilgiau nei vienerius metus, sudaro aiškios dalys, kurių laipsniškai taikoma vis mažiau ir kurios galiausiai visiškai panaikinamos ne vėliau kaip iki nustatyto laikotarpio pabaigos. d) Šiame straipsnyje nurodytos apsaugos priemonės netaikomos importuojamam produktui, kuriam tokia priemonė jau taikyta anksčiau, bent vienerius metus nuo priemonės taikymo pabaigos.

8. Įgyvendinant ankstesnes šio straipsnio dalis, taikomos šios nuostatos:

a) Jei Šalis mano, kad egzistuoja viena iš 2, 5 ir (arba) 6 dalyse nurodytų aplinkybių, ji nedelsdama kreipiasi į Prekybos ir vystymosi komitetą, prašydama jas išnagrinėti.

b) Prekybos ir vystymosi komitetas gali pateikti rekomendacijų, kaip pašalinti atsiradusias aplinkybes. Jei Prekybos ir vystymosi komitetas nepateikia rekomendacijų, reikalingų atsiradusioms aplinkybėms ištaisyti, arba nuo kreipimosi į Prekybos ir vystymosi komitetą per 30 dienų nesutariama dėl priimtino sprendimo, importuojanti šalis pagal šį straipsnį gali imtis priemonių, reikalingų atsiradusioms aplinkybėms ištaisyti.

c) Prieš imdamasi bet kokių šiame straipsnyje nurodytų priemonių arba tais atvejais, kai taikoma šio straipsnio 9 dalis, Šalis arba PAVB EPS valstybė nedelsdamos pateikia Prekybos ir vystymosi komitetui visą susijusią informaciją, reikalingą padėčiai išsamiai išnagrinėti, kad būtų galima rasti susijusioms šalims priimtiną sprendimą.

d) Pasirenkant apsaugos priemones pagal šį straipsnį pirmenybė turi būti teikiama toms priemonėms, kurios mažiausiai trukdo taikyti šį susitarimą.

e) Prekybos ir vystymosi komitetui nedelsiant pranešama apie visas pagal šį straipsnį taikomas apsaugos priemones; jos reguliariai aptariamos komitete, visų pirma siekiant nustatyti jų panaikinimo (kai tai leis aplinkybės) tvarkaraštį.

9. Jei dėl išimtinių aplinkybių veiksmų reikia imtis nedelsiant, nes antraip patirtą žalą būtų sunku kompensuoti, susijusi importuojanti Šalis (EB Šalis arba viena ar kelios PAVB EPS valstybės) gali laikinai imtis 3, 5 ir (arba) 6 dalyse nurodytų priemonių, neatsižvelgdama į 8 dalies nuostatas. Tokie veiksmai gali būti taikomi ne ilgiau nei 180 dienų, jei priemones taiko EB Šalis, ir 200 dienų, jei priemones taiko viena PAVB EPS valstybė ar kelios PAVB EPS valstybės, arba jei EB Šalies priemonės taikomos tik vieno arba daugiau atokiausių jos regionų teritorijoje. Tokios laikinosios priemonės taikymo trukmė skaičiuojama kaip pradinio laikotarpio arba jo pratęsimo dalis, kaip numatyta 6 dalyje. Nustatant tokias laikinąsias priemones atsižvelgiama į visų susijusių Šalių interesus. Susijusi importuojanti Šalis praneša kitai Šaliai ir nedelsdama kreipiasi į Prekybos ir vystymosi komitetą, prašydama išnagrinėti padėtį.

10. Jei importuojanti Šalis kreipiasi dėl administracinės procedūros taikymo importuojamiems produktams, siekdama greitai pateikti informaciją apie prekybos srautų tendencijas, dėl kurių kyla šiame straipsnyje nurodytų problemų, ji nedelsdama apie tai praneša Prekybos ir vystymosi komitetui.

11. Pagal šio straipsnio nuostatas priimtoms apsaugos priemonėms netaikomos PPO ginčų sprendimo nuostatos.

6 SKYRIUS

Netarifinės priemonės

35 Straipsnis

Kiekio ribojimo draudimas

Įsigaliojus šiam susitarimui ir jei nepagrįsta 1994 m. GATT XI straipsnio išimtimis, Šalių tarpusavio prekių importui ar eksportui netaikomi jokie draudimai arba ribojimai, išskyrus šio susitarimo 22 straipsnyje nurodytus muitus ir mokesčius bei kitas rinkliavas, kurie taikomi nustatant kvotas, importo arba eksporto licencijas arba kitas priemones. Naujų priemonių nenustatoma. Šio straipsnio nuostatomis nepažeidžiamos II antraštinės dalies 32 straipsnio nuostatos dėl antidempingo ir kompensacinių priemonių.

36 Straipsnis

Nacionalinis vidaus apmokestinimo ir reguliavimo režimas

1. Kitos Šalies kilmės statusą turintiems importuojamiems produktams tiesiogiai arba netiesiogiai netaikomi vidaus mokesčiai arba bet kokios kitos vidaus rinkliavos, išskyrus tuos, kurie tiesiogiai arba netiesiogiai taikomi panašiems nacionaliniams produktams. Be to, Šalys ir PAVB EPS valstybės netaiko kitų vidaus mokesčių arba vidaus rinkliavų savo šalies gamybai apsaugoti.

2. Kitos Šalies kilmės statusą turintiems importuojamiems produktams taikomas režimas yra ne mažiau palankesnis už režimą, taikomą panašiems nacionaliniams produktams, pagal visus įstatymus ir kitus teisės aktus, susijusius su jų vidaus prekyba, siūlymu parduoti, pardavimu, vežimu, paskirstymu arba naudojimu. Šios dalies nuostatos netrukdo taikyti diferencinių vidaus vežimo mokesčių, kurie grindžiami tik ekonomine transporto priemonių veikla, o ne produkto kilmės šalimi.

3. Šalis arba PAVB EPS valstybė nenustato ar netaiko su produktų maišymu, perdirbimu arba naudojimu tam tikrais kiekiais arba dalimis susijusių vidaus kiekybinių reikalavimų (tiesioginių arba netiesioginių) tam tikrą bet kurio produkto, kuriam taikomas reikalavimas, kiekį arba dalį tiekti iš vidaus išteklių. Be to, Šalis arba PAVB EPS valstybė netaiko kitų vidaus kiekybinių reikalavimų savo šalies gamybai apsaugoti.

4. Šio straipsnio nuostatomis nedraudžiama mokėti subsidijų išimtinai nacionaliniams gamintojams, įskaitant išmokas nacionaliniams gamintojams, susijusias su vidaus mokesčiais arba rinkliavomis, taikomais pagal šio straipsnio nuostatas, ir subsidijas, kurias valstybė suteikia pirkdama nacionalinius produktus.

7 SKYRIUS

Muitinės formalumų ir prekybos lengvinimas

37 Straipsnis

Tikslai

Šiuo skyriumi Šalys siekia šių tikslų:

1. stiprinti bendradarbiavimą muitinės formalumų ir prekybos lengvinimo srityje, siekdamos užtikrinti, kad susiję teisės aktai ir procedūros bei muitinių administraciniai pajėgumai atitiktų veiksmingos kontrolės tikslus ir skatintų lengvinti prekybą;

2. skatinti derinti muitinės teisės aktus ir procedūras;

3. užtikrinti, kad nebūtų trukdoma įgyvendinti teisėtus viešosios politikos tikslus, taip pat susijusius su muitinės formalumų ir prekybos lengvinimo sričių saugumu ir sukčiavimo prevencija; ir

4. teikti reikiamą paramą PAVB EPS valstybių muitinių administracijoms, būtiną norint veiksmingai įgyvendinti šį susitarimą.

38 Straipsnis

Muitinių ir administracijų bendradarbiavimas

1. Siekdamos užtikrinti atitiktį šios antraštinės dalies nuostatoms ir veiksmingai įgyvendinti 37 straipsnyje išdėstytus tikslus, Šalys:

a) dalijasi informacija apie muitų teisės aktus ir procedūras;

b) bendrai rengia iniciatyvas, susijusias su muitinės formalumų ir prekybos lengvinimu bei administracinių pajėgumų stiprinimu;

c) dalijasi geriausia patirtimi ir praktika kovos su korupcija ir sukčiavimu, susijusiais su šio skyriaus sritimi, klausimais;

d) dalijasi geriausia patirtimi ir praktika, susijusiomis su importo, eksporto ir vežimo tranzitu procedūromis ir verslo bendruomenei teikiamų paslaugų tobulinimu;

e) dalijasi geriausia patirtimi ir praktika vežimo tranzitu lengvinimo klausimais;

f) lengvina keitimąsi muitinių administracijų ekspertais; ir

g) skatina visų susijusių tiek vidaus, tiek kitų šalių agentūrų bendradarbiavimą.

2. EB Šalis ir PAVB EPS valstybės parengs ir vystys platesnio masto bendradarbiavimą Pasaulio muitinių organizacijos standartų sistemos, skirtos pasaulinės prekybos saugumui užtikrinti ir tai prekybai palengvinti, įgyvendinimo klausimais. Kaip nustatyta Pasaulio muitinių organizacijos, EB Šalis ir PAVB EPS valstybės turės atitikti tam tikras sąlygas ir visų pirma įgyvendinti susijusius šios srities teisės aktus ir priemones. Šis bendradarbiavimas apims iniciatyvas, skirtas abipusiam įgaliotojo ūkinės veiklos vykdytojo (ĮŪVV) statuso pripažinimui įtvirtinti ir detaliai informacijai keistis tam, kad būtų galima veiksmingai vertinti riziką ir ją valdyti saugumo tikslais.

3. Neatsižvelgdamos į 1 ir 2 dalis, Šalys teiks administracinę savitarpio pagalbą muitų klausimais, kaip nustatyta 2 protokole dėl administracinės savitarpio pagalbos muitų klausimais.

39 Straipsnis

Muitų teisės aktai ir procedūros

1. Šalys susitaria grįsti savo prekybos ir muitų teisės aktus ir procedūras:

a) persvarstyta Kioto konvencija dėl muitinės procedūrų supaprastinimo ir suderinimo, svarbiomis Pasaulio muitinių organizacijos standartų sistemos, skirtos pasaulinės prekybos saugumui užtikrinti ir tai prekybai palengvinti, dalimis, Tarptautine konvencija dėl suderintos sistemos ir kitomis tarptautinėmis priemonėmis bei standartais, taikomais muitinės ir prekybos srityje;

b) poreikiu saugoti ir lengvinti teisėtą prekybą;

c) poreikiu vengti nebūtinų ir diskriminacinių reikalavimų ūkinės veiklos vykdytojams, dėl kurių jie patirtų sunkumų; poreikiu saugotis nuo sukčiavimo ir korupcijos bei sudaryti ūkinės veiklos vykdytojams, kurie labai nuosekliai laikosi reikalavimų, palankias sąlygas;

d) poreikiu, kad kiekviena Šalis taikytų vieną bendrą administracinį dokumentą ar jo elektroninį atitikmenį;

e) šiuolaikiškų muitinių darbo metodų, įskaitant rizikos vertinimo, taikymu, supaprastintų prekių įvežimo ir išleidimo, patikrinimo po prekių išleidimo ir bendrovių audito metodų taikymu;

f) skaidrumo, veiksmingumo ir proporcingumo principais, siekiant mažinti ūkinės veiklos vykdytojų sąnaudas ir didinti prognozavimo galimybes;

g) poreikiu nediskriminuoti reikalavimais ir procedūromis, taikomais importuojamoms, eksportuojamoms ir tranzitu vežamoms prekėms, nors sutariama, kad siuntos gali būti traktuojamos skirtingai pagal objektyvius rizikos vertinimo kriterijus;

h) laipsnišku sistemų tobulinimu, įskaitant informacinėmis technologijomis pagrįstas sistemas, siekiant lengvinti ūkinės veiklos vykdytojų, muitinių administracijų ir kitų agentūrų keitimąsi informacija, atliekant tiek eksporto, tiek importo veiksmus;

i) sistemų, kuriomis būtų lengvinamas prekių importas, taikant supaprastintas muitinių procedūras ir procesus, įskaitant muitinį įforminimą prieš atvežimą, taikymu;

j) bet kokių reikalavimų privalomai taikyti tikrinimo prieš išsiuntimą procedūras, kaip apibrėžta PPO susitarime dėl tikrinimo prieš išsiuntimą, panaikinimu;

k) taisyklių, kuriomis užtikrinama, kad bet kokios nuobaudos, paskirtos už nedidelius muitinių teisės aktų ar procedūrų reikalavimų pažeidimus, būtų proporcingos, ir dėl jų nebūtų nepagrįstai vėluojama atlikti muitinio įforminimo procedūras, taikymu;

l) privalomų išankstinių sprendimų muitinės klausimais, būtent dėl tarifų klasifikacijos ir kilmės taisyklių, sistema, nustatyta remiantis atitinkamuose nacionaliniuose teisės aktuose nustatytomis taisyklėmis;

m) vežimo tranzitu lengvinimu;

n) visų reikalavimų privalomai naudotis muitinės tarpininkų paslaugomis panaikinimu; ir

o) skaidriomis, nediskriminacinėmis ir proporcingomis muitinės tarpininkų licencijavimo taisyklėmis.

2. Siekdamos tobulinti darbo metodus ir užtikrinti muitinių veiklos skaidrumą ir veiksmingumą, Šalys:

a) taikydamos šios srities kovos su korupcija priemones užtikrina, kad būtų visapusiškai laikomasi etikos principų;

b) imasi tolesnių veiksmų siekdamos duomenims ir dokumentacijai, kurių reikalauja muitinės ir kitos susijusios agentūros, mažinti, paprastinti ir standartizuoti;

c) jei įmanoma, paprastina reikalavimus ir formalumus, siekdamos greitai išleisti prekes ir atlikti jų muitinį įforminimą;

d) kuria veiksmingas, greitas ir nediskriminacines procedūras, leidžiančias apskųsti muitinės ir kitų agentūrų administracinius veiksmus, nutarimus ir sprendimus, turinčius poveikį prekių importui, eksportui ar vežimui tranzitu. Visiems subjektams, taip pat mažosioms ir vidutinėms įmonėms, sudaromos sąlygos be sunkumų pasinaudoti apskundimo procedūromis; ir

e) sudaro sąlygas veiksmingai įgyvendinti teisės aktuose nustatytus reikalavimus.

40 Straipsnis

Vežimo tranzitu lengvinimas

1. Šalys arba PAVB EPS valstybės užtikrina, kad per jų teritoriją būtų galima laisvai vežti prekes tranzitu, pasirenkant vežimui patį patogiausią maršrutą. Visi patikrinimai ar reikalavimai turi būti nediskriminaciniai, proporcingi ir taikomi vienodai.

2. Nepažeisdamos teisėtų muitinės patikrinimų, Šalys tranzitu vežamoms prekėms taiko ne mažiau palankų režimą nei vidaus prekėms, eksportuojamoms ir importuojamoms prekėms ir jų vežimui.

3. Šalys arba PAVB EPS valstybės taiko garantijomis pagrįstą vežimo režimą, pagal kurį tranzitu vežamos prekės neapmokestinamos muitais ar kitais mokesčiais, jei suteikiama tinkama garantija.

4. Šalys arba PAVB EPS valstybės propaguoja ir įgyvendina regioninius vežimo tranzitu susitarimus.

5. Šalys arba PAVB EPS valstybės taiko tarptautinius standartus ir priemones, susijusius su vežimu tranzitu.

6. Šalys arba PAVB EPS valstybės skatina visas susijusias agentūras, tiek vidaus, tiek kitų valstybių, koordinuoti veiklą.

41 Straipsnis

Mokesčiai ir rinkliavos

1. Nustatomi pagrįsti mokesčiai ir rinkliavos, neviršijantys paslaugos, suteiktos vykdant bet kokią konkrečią operaciją, sąnaudų. Jie apskaičiuojami ne ad valorem pagrindu.

2. Mokesčiai ir rinkliavos netaikomi konsulinėms paslaugoms.

42 Straipsnis

Ryšiai su verslo bendruomene

Šalys susitaria:

1. užtikrinti, kad visi muitų teisės aktai, procedūros, mokesčiai ir rinkliavos, taip pat, jei įmanoma, susiję paaiškinimai būtų skelbiami viešai, kiek tai įmanoma – elektroninėmis priemonėmis;

2. kad reikia, kiek įmanoma, laiku ir reguliariai tartis su prekybos sektoriaus atstovais dėl teisės aktų pasiūlymų ir procedūrų, susijusių su muitinėmis ir prekybos klausimais, susijusiais su muitinėmis;

3. kad, kai tinkama, nauji ar iš dalies pakeisti teisės aktai ir procedūros bei jų įsigaliojimas būtų nustatomi taip, kad prekybininkai galėtų tinkamai pasirengti jų laikytis. Šalys viešai skelbia atitinkamus administracinius pranešimus, taip pat informaciją apie agentūrų reikalavimus ir įvežimo procedūras, uostų ir pasienio punktų muitinių darbo valandas ir veiklos procedūras bei informacinius centrus, kuriems galima teikti užklausas; ir

4. skatinti ūkinės veiklos vykdytojus ir atitinkamas administracijas bendradarbiauti įvairiomis priemonėmis, pvz., pasirašant susitarimo memorandumus.

43 Straipsnis

Muitinis vertinimas

1. Šiuo susitarimu reglamentuojamai prekybai taikomos muitinio vertinimo taisyklės nustatomos pagal Susitarimą dėl 1994 m. GATT VII straipsnio įgyvendinimo.

2. Šalys bendradarbiaudamos siekia bendro požiūrio į klausimus, susijusius su muitiniu vertinimu.

44 Straipsnis

Regioninio lygmens muitų normų derinimas

Šalys skatina derinti muitų teisės aktus, procedūras, normas ir reikalavimus. Kiekviena Šalis nustato šio proceso pobūdį ir spartą.

45 Straipsnis

Parama PAVB EPS valstybių muitinių administracijoms

1. Vadovaudamosi šio susitarimo 2 skyriaus I dalimi Šalys pripažįsta paramos PAVB EPS valstybių muitinių administracijoms svarbą, įgyvendinant šį skyrių.

2. Teikiant paramą pirmenybė skiriama šioms sritims:

a) šiuolaikinių muitinių darbo metodų taikymui, taip pat: i) rizikos valdymui, ii) patikrinimams po prekių išleidimo ir iii) muitinės procedūrų automatizavimui;

b) muitinio vertinimo, klasifikavimo ir kilmės taisyklių taikymo tikrinimui, taip pat tikrinant, ar laikomasi šio susitarimo 39 straipsnio 1 dalies j punkto reikalavimo;

c) vežimo tranzitu lengvinimui ir didesniam regioninių vežimo tranzitu susitarimų veiksmingumui;

d) skaidrumo klausimams, susijusiems su visų prekybą reglamentuojančių nuostatų, atitinkamų rinkliavų ir formalumų skelbimu ir tvarkymu;

e) tarptautines muitų ir prekybos srities priemones ir standartus, inter alia, persvarstytą Kioto konvenciją dėl muitinės procedūrų supaprastinimo ir suderinimo ir PMO standartų sistemą, skirtą pasaulinės prekybos saugumui užtikrinti ir tai prekybai lengvinti, atitinkančių procedūrų ir praktikos diegimui ir įgyvendinimui.

3. Šalys pripažįstą poreikį atlikti konkrečių poreikių vertinimo tyrimus, kuriuose būtų atsižvelgiama į padėtį kiekvienoje šalyje, taikant PPO ir PMO poreikių vertinimo priemones ar kitas abipusiai suderintas priemones.

46 Straipsnis

Pereinamojo laikotarpio priemonės

1. Šalys pripažįsta, kad sklandžiam šio skyriaus nuostatų įgyvendinimui užtikrinti būtinos pereinamojo laikotarpio priemonės.

2. Atsižvelgiant į poreikį stiprinti muitinės formalumų ir prekybos lengvinimo srities pajėgumus ir nepažeidžiant įsipareigojimų PPO, PAVB EPS valstybėms nustatomas penkerių metų pereinamasis laikotarpis, per kurį jos įgyvendina šio skyriaus 39, 40, 41 ir 42 straipsnių reikalavimus, jei šio susitarimo įsigaliojimo metu atitinkamose srityse reikia didesnių pajėgumų.

3. Jungtinė taryba gali dvejiems metams pratęsti šį pereinamąjį laikotarpį, jei būtinas pajėgumas nepasiektas.

47 Straipsnis

Specialusis muitinės formalumų ir prekybos lengvinimo komitetas

1. Šalys įsteigia Specialųjį muitinės formalumų ir prekybos lengvinimo komitetą, sudarytą iš Šalių atstovų.

2. Specialiojo muitinės formalumų ir prekybos lengvinimo komiteto funkcijos, inter alia, yra šios:

a) stebėti šio skyriaus ir Protokolo dėl kilmės taisyklių įgyvendinimą ir tvarkymą;

b) sudaryti sąlygas konsultuotis ir aptarti visus klausimus, susijusius su muitinėmis, taip pat kilmės taisykles, bendras muitinių procedūras, muitinį vertinimą, tarifų klasifikavimą, vežimą tranzitu ir administracinę savitarpio pagalbą muitų klausimais;

c) glaudžiau bendradarbiauti kilmės taisyklių ir susijusių muitinių procedūrų, bendrųjų muitinių procedūrų ir administracinės savitarpio pagalbos muitų klausimais vystymo, taikymo ir įgyvendinimo srityse;

d) stiprinti pajėgumų didinimo ir techninės pagalbos sričių bendradarbiavimą;

e) stebėti šio susitarimo 44 straipsnio įgyvendinimą; ir

f) svarstyti bet kokius kitus su šiuo skyriumi susijusius klausimus, dėl kurių Šalys susitaria.

3. Specialusis muitinės formalumų ir prekybos lengvinimo komitetas susitinka Šalių nutartą dieną ir dirba pagal Šalių iš anksto nustatytą darbotvarkę.

4. Specialiajam muitinės formalumų ir prekybos lengvinimo komitetui paeiliui pirmininkauja viena iš Šalių.

5. Specialusis muitinės formalumų ir prekybos lengvinimo komitetas atsiskaito Prekybos ir vystymosi komitetui.

8 SKYRIUS

Techninės prekybos kliūtys

48 Straipsnis

Daugiašalės prievolės

1. Šalys patvirtina, kad yra įsipareigojusios laikytis PPO susitarime dėl techninių prekybos kliūčių (toliau – TPK susitarimas) nustatytų teisių ir prievolių.

2. Šiomis teisėmis ir prievolėmis grindžiami Šalių veiksmai pagal šį skyrių.

49 Straipsnis

Tikslai

1. Šalys susitaria bendradarbiauti, siekdamos lengvinti ir intensyvinti prekybą tarp Šalių, nustatydamos ir panaikindamos nereikalingas prekybos kliūtis, kaip nustatyta TPK susitarime, ir užkirsdamos joms kelią.

2. Šalys įsipareigoja bendradarbiauti stiprinant regioninę ir PAVB EPS valstybių integraciją ir bendradarbiavimą su techninėmis prekybos kliūtimis susijusiais klausimais.

3. Šalys įsipareigoja nustatyti ir didinti techninius PAVB EPS valstybių pajėgumus, susijusius su techninių prekybos kliūčių klausimais.

50 Straipsnis

Taikymo sritis ir apibrėžtys

1. Šio skyriaus nuostatos taikomos techniniams reglamentams, standartams ir atitikties vertinimo procedūroms, apibrėžtiems TPK susitarime, jei jie daro poveikį šiuo susitarimu reglamentuojamai prekybai.

2. Šiame skyriuje taikomos TPK susitarime vartojamos apibrėžtys.

51 Straipsnis

Bendradarbiavimas ir regionų integracija

Šalys susitaria, kad siekiant lengvinti prekybą regione ir Šalių tarpusavio prekybą bei visą regioninę integraciją, svarbu, kad nacionalinės ir regionų valdžios institucijos, kurių veikla yra susijusi su techninių prekybos kliūčių klausimais, bendradarbiautų, bei įsipareigoja bendradarbiauti siekdamos to tikslo.

52 Straipsnis

Skaidrumas

Šalys dar kartą patvirtina skaidrumo principo svarbą taikant techninius reglamentus ir standartus, kaip numatyta TPK susitarime.

Šalys pripažįstą veiksmingų konsultacijų, pranešimų teikimo ir keitimosi informacija, susijusia su techniniais reglamentais ir standartais kaip numatyta TPK susitarime, priemonių svarbą.

53 Straipsnis

Priemonės techninėms prekybos kliūtims nustatyti, panaikinti ir užkirsti joms kelią

Šalys susitaria nustatyti ir taikyti TPK susitarimo remiamas priemones, tinkamiausias konkretiems prioritetiniams klausimams ar sektoriams. Galima taikyti tokias priemones:

1. intensyviau bendradarbiauti, siekiant lengvinti patekimą į savo rinkas, daugiau sužinoti apie atitinkamas šalių sistemas, susijusias su techniniais reglamentais, standartais, metrologija, akreditavimu ir atitikties vertinimu, ir geriau jas suprasti;

2. dalytis informacija, nustatyti ir taikyti konkretiems klausimams ar sektoriams tinkančias priemones, t. y. derinti su tarptautiniais standartais, pasitikėti tiekėjo atitikties deklaracija, taikyti tarptautiniu mastu pripažintą akreditaciją atitikties vertinimo institucijoms vertinti bei taikyti tarptautines produktų tikrinimo ir sertifikavimo sistemas;

3. nustatyti ir organizuoti konkretiems sektoriams skirtus intervencinius veiksmus, susijusius su techniniais reglamentais ir atitikties vertinimu, siekiant geriau suprasti atitinkamas rinkas ir sudaryti palankesnes sąlyga į jas patekti. Sektoriai pasirenkami, atsižvelgiant į pagrindines prekybos sritis, taip pat prioritetinius produktus;

4. organizuoti bendradarbiavimo veiksmus ir priemones, siekiant padėti įgyvendinti TPK susitarime numatytas teises ir prievoles;

5. prireikus, formuoti bendrą nuomonę ir požiūrį į techninių reglamentų praktiką, taip pat skaidrumą, konsultacijas, būtinumą ir proporcingumą, tarptautinių standartų taikymą, atitikties vertinimo reikalavimus, poveikio ir rizikos vertinimo taikymą, teisės aktų įgyvendinimą ir rinkos stebėjimą;

6. skatinti derinimą su tarptautiniais standartais, kai tai įmanoma ir atitinka abipusius interesus, taikyti šiuos standartus, rengiant techninius reglamentus ir nustatant atitikties vertinimo procedūras;

7. įsipareigoti reikiamu metu svarstyti galimybę vesti derybas dėl abipusio pripažinimo susitarimų abipusio ekonominio intereso sektoriuose;

8. skatinti bendradarbiauti Šalių ir PAVB EPS valstybių organizacijas, atsakingas už techninius reglamentus, metrologiją, standartizaciją, bandymus, sertifikavimą, tikrinimą ir akreditavimą; ir

9. skatinti PAVB EPS valstybes dalyvauti tarptautinių standartus nustatančių institucijų veikloje.

54 Straipsnis

Įgyvendinimas

Šalys susitaria, kad pagal šio skyriaus nuostatas Prekybos ir vystymosi komitetas yra kompetentingas:

1. stebėti ir svarstyti jo įgyvendinimą;

2. koordinuoti ir konsultuoti TPK klausimais;

3. nustatyti ir persvarstyti prioritetinius sektorius ir produktus, bei atitinkamas prioritetines bendradarbiavimo sritis; ir

4. prireikus, tam tikrais atvejais teikti rekomendacijas dėl pakeitimų.

55 Straipsnis

Pajėgumų didinimas ir techninė pagalba, susiję su techninėmis prekybos kliūtimis

1. Šalys pripažįsta, kad siekiant šio skyriaus tikslų svarbu bendradarbiauti techninių reglamentų, standartų, metrologijos, akreditavimo ir atitikties vertinimo srityse.

2. Šalys susitaria, kad šioms bendradarbiavimo sritims teikiama pirmenybė:

a) tinkamas pasirengimas keistis profesine patirtimi, taip pat tinkami mokymai, kuriais siekiama užtikrinti pakankamą ir ilgalaikę atitinkamų PAVB EPS valstybių standartizacijos ir atitikties vertinimo įstaigų techninę kompetenciją ir tokių įstaigų Šalių teritorijoje abipusį supratimą;

b) PAVB EPS valstybių pajėgumų vystymas techninių reglamentų, metrologijos, standartų, akreditavimo ir atitikties vertinimo srityse, taip pat tobulinant laboratorijų ir kitos įrangos veiklą arba jas steigiant. Todėl Šalys pripažįsta, kad svarbu stiprinti regionų bendradarbiavimą ir atsižvelgti į prioritetinius produktus ir sektorius;

c) darnių techninių reglamentų, standartų, metrologijos, akreditavimo ir atitikties vertinimo procedūrų, pagrįstų susijusiais tarptautiniais standartais, rengimas ir tvirtinimas PAVB EPS valstybėse;

d) PAVB EPS valstybių dalyvavimo tarptautinėje standartizacijos, akreditavimo ir metrologijos veikloje rėmimas; ir

e) TPK užklausų ir informacijos teikimo centrų PAVB EPS valstybėse kūrimas.

9 SKYRIUS

Sanitarinės ir fitosanitarinės priemonės

56 Straipsnis

Daugiašalės prievolės

1. Šalys dar kartą patvirtina PPO SFS susitarimo (toliau – SFS susitarimas), Tarptautinės augalų apsaugos konvencijos (TAAK), Maisto kodekso komisijos ir Pasaulio gyvūnų sveikatos organizacijos (TEB) principus ir tikslus.

2. Šiais principais ir tikslais Šalys ir PAVB EPS valstybės grindžia šiame skyriuje numatytus veiksmus.

57 Straipsnis

Tikslai

1. Šalys susitaria lengvinti prekybą ir investavimą PAVB EPS valstybėse ir tarp Šalių, užtikrindamos, kad priimtos priemonės būtų taikomos tik tiek, kiek būtina žmonių, gyvūnų ar augalų sveikatai arba gyvybei apsaugoti pagal SFS susitarimą.

2. Šalys įsipareigoja bendradarbiauti, stiprinant regioninę integraciją ir visų pirma PAVB EPS valstybių bendradarbiavimą sanitarinių ir fitosanitarinių priemonių (toliau – SFS priemonės) klausimais, ir spręsti problemas, kylančias taikant SFS priemones sutartuose prioritetiniuose sektoriuose ir prioritetiniams produktams (5), tinkamai atsižvelgiant į regioninę integraciją.

3. Todėl Šalys susitaria skatinti dvišalį regionų bendradarbiavimą, kuriuo siekiama nustatyti tinkamus SFS priemonių užtikrinamus apsaugos lygius.

4. Šalys susitaria nustatyti ir didinti techninius PAVB EPS valstybių pajėgumus įgyvendinti ir stebėti SFS priemones, taip pat skatindamos intensyviau taikyti tarptautinius standartus ir kitas su SFS priemonėmis susijusias nuostatas ar priemones.

58 Straipsnis

Taikymo sritis ir apibrėžtys

Šiame skyriuje vartojamos SFS susitarime ir standartus nustatančių tarptautinių institucijų, būtent Maisto kodekso komisijos, Tarptautinės gyvūnų apsaugo konvencijos (TGAK) ir Pasaulio gyvūnų sveikatos organizacijos (TEB) vartojamos apibrėžtys.

59 Straipsnis

Kompetentingos institucijos

1. Atitinkamos PAVB EPS valstybių ir EB Šalies SFS institucijos yra kompetentingos šiame skyriuje nurodytoms priemonėms įgyvendinti.

2. Šalys ar PAVB EPS valstybės, vadovaudamosi šiuo susitarimu, praneša viena kitai apie savo kompetentingas SFS institucijas ir bet kokius jų pakeitimus.

60 Straipsnis

Skaidrumas

1. Šalys dar kartą patvirtina skaidrumo principo svarbą taikant SFS priemones, kaip numatyta SFS susitarime.

2. Šalys pripažįstą veiksmingų konsultacijų, pranešimų teikimo ir keitimosi informacija, susijusia su SFS priemonėmis kaip numatyta SFS susitarime, priemonių svarbą.

3. Importuojanti Šalis praneša eksportuojančiai Šaliai apie bet kokius sanitarinių ir fitosanitarinių importo reikalavimų pakeitimus, galinčius paveikti prekybą, kuriai taikomos šio skyriaus nuostatos. Šalys įsipareigoja prireikus nustatyti keitimosi tokia informacija priemones.

4. Nustatydamos importo sąlygas Šalys taikys skirstymo zonomis ar teritoriniais vienetais principus ir atsižvelgs į tarptautinius standartus. Šalys taip pat gali bendrai nustatyti ir siūlyti apibrėžto sanitarinio ar fitosanitarinio statuso zonas ar teritorinius vienetus, kai įmanoma, atskirai svarstydamos kiekvieną atvejį, kad būtų išvengta prekybos sutrikimų.

61 Straipsnis

Keitimasis informacija

1. Šalys susitaria nustatyti išankstinio įspėjimo sistemą, kuria būtų užtikrinama, kad PAVB EPS valstybėms būtų iš anksto pranešama apie naujas EB SFS priemones, kurios galėtų paveikti PAVB EPS valstybių eksportą į ES. Kai tinkama, sistema grindžiama jau taikomomis priemonėmis.

2. Šalys arba PAVB EPS valstybės susitaria bendradarbiauti, toliau vystydamos gyvūnų ligų epidemiologinio stebėjimo tinklą, be to, augalų sveikatos srityje Šalys praneš kitoms Šalims apie pastebėtus žinomą ir staigų pavojų keliančius kenkėjus.

62 Straipsnis

Įgyvendinimas

Šalys susitaria, kad pagal šio skyriaus nuostatas Prekybos ir vystymosi komitetas yra kompetentingas:

1. stebėti ir svarstyti jo įgyvendinimą;

2. patarti ir teikti rekomendacijas dėl įgyvendinimo, skirtas skyriaus tikslams siekti;

3. sudaryti sąlygas diskusijoms ir keistis informacija bei bendradarbiauti;

4. prireikus teikti rekomendacijas dėl pakeitimų;

5. persvarstyti prioritetinius sektorius ir produktus bei atitinkamas prioritetines bendradarbiavimo sritis;

6. stiprinti bendradarbiavimą rengiant, taikant ir įtvirtinant SFS priemones; ir

7. visais kitais svarbiais susijusiais klausimais.

63 Straipsnis

Konsultacijos

Jei Šalis ar PAVB EPS valstybė mano, kad kita Šalis ėmėsi priemonių, kurios gali paveikti ar paveikė galimybę patekti į jos rinką, rengiamos tinkamos konsultacijos, kuriomis siekiama išvengti nepagrįsto vėlavimo ir rasti tinkamą sprendimą pagal PPO SFS susitarimą. Todėl siekdamos lengvinti bendravimą ir keitimąsi informacija Šalys pateikia viena kitai sanitarijos ir fitosanitarijos informacijos centrų pavadinimus ir adresus.

64 Straipsnis

Bendradarbiavimas, pajėgumų didinimas ir techninė pagalba, susiję su sanitarinėmis ir fitosanitarinėmis priemonėmis

1. Šalys susitaria skatinti PAVB EPS valstybių SFS institucijų ir atitinkamų EB Šalies institucijų bendradarbiavimą.

2. Šalys susitaria bendradarbiauti lengvinant priemonių derinimą regionų lygmeniu ir kuriant PAVB EPS valstybių vidaus ir daugiašales tinkamas reglamentavimo sistemas bei strategijas, taip stiprindamos prekybą ir didindamos investavimą regionuose.

3. Šalys susitaria, kad šioms bendradarbiavimo sritims teikiama pirmenybė:

a) PAVB EPS viešojo ir privataus sektorių techninių pajėgumų didinimas sanitarinei ir fitosanitarinei kontrolei užtikrinti, taip pat tikrinimo, sertifikavimo, priežiūros ir kontrolės sričių mokymai ir informacijos renginiai;

b) PAVB EPS valstybių pajėgumų didinimas galimybėms patekti į jų rinką palaikyti ir plėsti;

c) pajėgumų didinimas, siekiant užtikrinti, kad nustatytos priemonės netaptų nebūtinomis prekybos kliūtimis, pripažįstant Šalių teisę nustatyti tinkamą apsaugą;

d) techninių pajėgumų didinimas SFS priemonėms įgyvendinti ir stebėti, taip pat skatinant labiau taikyti tarptautinius standartus;

e) bendradarbiavimo įgyvendinant SFS susitarimą skatinimas, visų pirma gerinant PAVB EPS pranešimų ir užklausų centrų veiklą bei kitais klausimais, susijusiais su atitinkamomis standartus nustatančiomis institucijomis;

f) rizikos analizės, derinimo, atitikties, bandymų, sertifikavimo likučių stebėsenos, atsekamumo ir akreditavimo pajėgumų vystymas, taip pat tobulinant laboratorijų ir kitos įrangos veiklą arba jas steigiant, kad PAVB EPS būtų lengviau laikytis tarptautinių standartų. Todėl Šalys pripažįsta, kad svarbu stiprinti regioninį bendradarbiavimą ir atsižvelgti į prioritetinius produktus bei sektorius, nustatytus pagal šio skyriaus nuostatas; ir

g) PAVB EPS valstybių dalyvavimo susijusiose tarptautinių standartus rengiančių institucijų veikloje rėmimas.

I A priedėlis Prioritetiniai produktai ir sektoriai, kuriems pirmenybė teikiama, siekiant suderinti PAVB EPS valstybių nuostatas Žuvys, žuvininkystės produktai, akvakultūros produktai, švieži arba perdirbti Galvijai, avys ir naminiai paukščiai Šviežia mėsa Perdirbti mėsos produktai Javai Daržovės ir prieskoniai Aliejinių kultūrų sėklos Kokoso riešutai Kopra Medvilnės sėklos Žemės riešutai Manijokai Alus, sultys Džiovinti ir konservuoti vaisiai

I B priedėlis Prioritetiniai produktai ir sektoriai, kuriems pirmenybė teikiama eksportuojant iš PAVB EPS valstybių į EB Šalį Žuvys, žuvininkystės produktai, akvakultūros produktai, švieži arba perdirbti Jautiena ir jautienos produktai Kiti mėsos produktai Vaisiai ir riešutai Daržovės Skintos gėlės Kava Cukrus

III ANTRAŠTINĖ DALIS

EINAMIEJI MOKĖJIMAI IR KAPITALO JUDĖJIMAS

10 SKYRIUS

65 Straipsnis

Einamieji mokėjimai

1. Atsižvelgdamos į šio susitarimo 66 straipsnio nuostatas, PAVB EPS valstybės ir EB Šalis įsipareigoja netaikyti jokių apribojimų ir leisti atlikti einamuosius EB Šalies ir PAVB EPS valstybių gyventojų operacijų mokėjimus laisvai konvertuojama valiuta.

2. PAVB EPS valstybės imasi reikiamų priemonių, siekdamos užtikrinti, kad jų gyventojai netaikytų šio straipsnio 1 dalies nuostatų, kuriomis liberalizuojami einamieji mokėjimai, nesankcionuotam kapitalo nutekėjimui.

66 Straipsnis

Apsaugos priemonės

1. Jei išimtinėmis aplinkybėmis mokėjimai ir kapitalo judėjimas tarp Šalių kelia arba gali kelti didelių sunkumų vienoje ar keliose PAVB EPS valstybėse arba vienoje ar keliose Europos Sąjungos valstybėse narėse vykdant pinigų arba valiutų kurso politiką, EB Šalis arba susijusi PAVB EPS valstybė gali imtis tikrai būtinų apsaugos priemonių dėl kapitalo judėjimo ne ilgesniam kaip šešių mėnesių laikotarpiui.

2. Jungtinei tarybai nedelsiant pranešama apie visas priimtas apsaugos priemones ir kuo greičiau pateikiamas jų panaikinimo tvarkaraštis.

IV ANTRAŠTINĖ DALIS

11 SKYRIUS

Vykstančios derybos dėl visuotinio EPS

67 Straipsnis

Antrasis derybų etapas

Šalys susitaria tęsti derybas 2008 m., siekdamos išplėsti šio susitarimo taikymo sritį. Šioje antraštinėje dalyje PAVB EPS valstybės – tai Botsvana, Lesotas, Mozambikas ir Svazilandas. Kitos PAVB EPS valstybės panašiomis sąlygomis gali prisijungti prie derybų. Apie tai jos raštu praneša EB Šaliai ir kitoms PAVB EPS valstybėms.

1. Prekyba paslaugomis a) Šalys pripažįsta didėjančią prekybos paslaugomis svarbą jų ekonomikos vystymuisi ir dar kartą patvirtina savo teises ir prievoles pagal Bendrąjį susitarimą dėl prekybos paslaugomis (GATS); b) Ne vėliau kaip 2008 m. gruodžio 31 d. Šalys pabaigs derybas dėl paslaugų liberalizavimo, remiantis: i) kiekvienos dalyvaujančios PAVB EPS valstybės vieno paslaugų sektoriaus liberalizavimo tvarkaraščiu; ii) įsipareigojimu nekeisti esamos padėties, kaip nurodyta GATS V straipsnio 1 dalies b punkto ii papunktyje, visuose paslaugų sektoriuose; ir iii) susitarimu derėtis dėl laipsniško didelių sektorių dalių liberalizavimo per trejus metus nuo visuotinio EPS sudarymo.

2. Bendradarbiavimas paslaugų sektoriuose a) Šalys pripažįsta, kad didinant prekybos pajėgumus galima remti ūkinės veiklos plėtrą, visų pirma paslaugų sektoriuose. Todėl EB Šalis sutinka remti pajėgumų didinimą, skirtą dalyvaujančių PAVB EPS valstybių reglamentavimo sistemai stiprinti. b) Kai bus sudaromi prekybai paslaugomis liberalizuoti būtini susitarimai, Šalys apibrėš konkrečius bendradarbiavimo tikslus, principus ir tvarką, kurie bus įgyvendinami liberalizuojant prekybą.

3. Investicijos Šalys susitaria ne vėliau kaip iki 2008 m. gruodžio 31 d. baigti derybas dėl investicijų klausimams skirto skyriaus, atsižvelgdamos į atitinkamas PAVB protokolo dėl finansų ir investicijų nuostatas.

4. Bendradarbiavimas investicijų klausimais EB Šalis sutinka teikti tinkamą techninę pagalbą deryboms dėl investicijų klausimams skirto skyriaus ir jo įgyvendinimui lengvinti.

5. Konkurencija ir viešieji pirkimai EB Šalis sutinka bendradarbiauti, stiprinant regionų pajėgumus konkurencijos ir viešųjų pirkimų srityse. Derybos bus planuojamos tik po to, kai regione bus išvystyti atitinkami pajėgumai.

III DALIS

12 SKYRIUS

Ginčų vengimas ir sprendimas

68 Straipsnis

Tikslas

Šios dalies tikslas – siekti, kad būtų išvengta bet kokių Šalių ginčų arba juos spręsti.

69 Straipsnis

Taikymo sritis

1. Ši dalis taikoma visiems ginčams dėl šio susitarimo aiškinimo ir taikymo, išskyrus tuos atvejus, kai susitarime aiškiai nurodyta kitaip.

2. Neatsižvelgiant į 1 dalį, kilus ginčui, susijusiam su vystomojo PAVB EPS ir EB Šalies bendradarbiavimo finansavimo klausimais, taikoma Kotonu susitarimo 98 straipsnyje nustatyta tvarka.

I Skirsnis

Konsultacijos ir tarpininkavimas

70 Straipsnis

Konsultacijos

1. Šalys siekia išspręsti visus 69 straipsnyje nurodytus ginčus, sąžiningai pradėdamos konsultacijas ir siekdamos rasti taikų sprendimą.

2. Šalis siekia konsultacijų, raštu pateikdama prašymą kitai Šaliai, nusiųsdama jo kopiją Prekybos ir vystymosi komitetui, ir apibūdina ginčijamąją priemonę bei šio susitarimo nuostatas, kurių, jos manymu, nėra laikomasi.

3. Konsultacijos surengiamos per 40 dienų nuo prašymo gavimo dienos. Konsultacijos laikomos pasibaigusiomis po 60 dienų nuo prašymo gavimo dienos, nebent abi Šalys sutinka tęsti konsultacijas. Visa informacija, atskleista konsultuojantis, lieka konfidenciali.

4. Skubos atvejais, įskaitant susijusius su greitai gendančiomis arba sezoninėmis prekėmis, konsultacijos surengiamos per 15 dienų nuo prašymo gavimo dienos ir laikomos pasibaigusiomis per 30 dienų nuo prašymo gavimo.

5. Jei konsultacijos nesurengiamos per atitinkamai 3 ar 4 dalyse nustatytą laikotarpį arba jei konsultacijos baigtos ir nerastas joks abiems pusėms priimtinas sprendimas, Šalis ieškovė gali pateikti prašymą sudaryti arbitražo kolegiją pagal 73 straipsnį.

71 Straipsnis

Tarpininkavimas

1. Jei konsultuojantis nepavyksta rasti abiems pusėms priimtino sprendimo, Šalys gali susitarti kreiptis į tarpininką. Jei Šalys nesusitaria kitaip, tarpininko įgaliojimai apima prašyme dėl konsultacijų nurodytą klausimą.

2. Tarpininkas į savo nuomonę gali įtraukti rekomendaciją, kaip išspręsti ginčą pagal šio susitarimo nuostatas. Į tarpininko nuomonę atsižvelgti neprivaloma.

3. Su tarpininkavimu susijusios procedūros, ypač visa atskleista informacija ir pozicijos, kurių laikėsi Šalys per šias procedūras, lieka konfidencialios.

II skirsnis

Ginčų sprendimo tvarka. arbitražas

72 Straipsnis

Arbitražo procedūros pradėjimas

1. Jei Šalims nepavyko išspręsti ginčo konsultuojantis kaip nustatyta 70 straipsnyje arba tarpininko pagalba, kaip nustatyta 71 straipsnyje, Šalis ieškovė gali pateikti prašymą sudaryti arbitražo kolegiją.

2. Raštiškas prašymas sudaryti arbitražo kolegiją pateikiamas Šaliai atsakovei ir Prekybos ir vystymosi komitetui. Šalis ieškovė savo prašyme apibūdina konkrečias ginčijamąsias priemones ir paaiškina, kodėl tokiomis priemonėmis pažeidžiamos šio susitarimo nuostatos.

73 Straipsnis

Arbitražo kolegijos sudarymas

1. Arbitražo kolegiją sudaro trys arbitrai.

2. Kiekviena ginčo šalis per dešimt dienų nuo prašymo sudaryti arbitražo kolegiją gavimo skiria vieną arbitrą. Du arbitrai per 20 dienų nuo prašymo sudaryti kolegiją gavimo skiria trečiąjį arbitrą – arbitražo kolegijos pirmininką (-ę). Pirmininkas (-ė) nėra Šalių pilietis (-ė) ar nuolatinis (-ė) Šalių teritorijos gyventojas (-a).

3. Jei per 20 dienų trys arbitrai nepaskiriami arba jei per dešimt dienų nuo trečiojo arbitro paskyrimo Šalis raštu pateikia Prekybos ir vystymosi komitetui pagrįstą prieštaravimą dėl pasirinktų arbitrų, bet kuri Šalis gali prašyti Prekybos ir vystymosi komiteto pirmininko (-ės) arba jo (jos) atstovo išrinkti visus tris narius iš sąrašo, sudaryto pagal šio susitarimo 87 straipsnį, išrenkant vieną narį iš Šalies ieškovės pasiūlytų asmenų, vieną iš Šalies atsakovės pasiūlytų asmenų ir vieną iš asmenų, kuriuos Šalys atrinko arbitražo kolegijos pirmininko (-ės) pareigoms eiti. Jei Šalys susitaria dėl vieno ar daugiau arbitražo kolegijos narių, likusieji nariai skiriami šioje dalyje nustatyta tvarka.

4. Prekybos ir vystymosi komiteto pirmininkas (-ė) arba jo (jos) atstovas išrenka arbitrus per penkias dienas nuo šio straipsnio 3 dalyje nurodytos Šalies prašymo gavimo. Arbitrai renkami dalyvaujant kiekvienos Šalies atstovui.

5. Arbitražo kolegijos sudarymo diena yra diena, kai galutinai išrenkami trys arbitrai.

74 Straipsnis

Tarpinė arbitražo kolegijos ataskaita

Paprastai ne vėliau nei per 120 dienų nuo arbitražo kolegijos sudarymo kolegija paskelbia Šalims tarpinę ataskaitą, kurią sudaro dėstomoji dalis, nustatytieji faktai ir išvados. Skubos atvejais šis laikotarpis trumpinamas iki 60 dienų. Per 15 dienų nuo ataskaitos paskelbimo bet kuri Šalis gali raštu teikti arbitražo kolegijai pastabas konkrečiais tarpinės ataskaitos klausimais.

75 Straipsnis

Arbitražo kolegijos sprendimas

1. Arbitražo kolegija paskelbia savo sprendimą Šalims bei Prekybos ir vystymosi komitetui per 150 dienų nuo arbitražo kolegijos sudarymo dienos. Jei, arbitražo kolegijos manymu, šio termino laikytis neįmanoma, arbitražo kolegijos pirmininkas privalo raštu pranešti apie tai Šalims ir Prekybos ir vystymosi komitetui, nurodydamas vėlavimo priežastis ir dieną, kurią arbitražo kolegija ketina užbaigti savo darbą. Sprendimas jokiu būdu negali būti paskelbtas vėliau nei per 180 dienų nuo arbitražo kolegijos sudarymo dienos.

2. Skubos atvejais, įskaitant susijusius su greitai gendančiomis arba sezoninėmis prekėmis, arbitražo kolegija deda visas pastangas, kad jos sprendimas būtų priimtas per 90 dienų nuo sudarymo dienos. Arbitražo kolegija gali per dešimt dienų nuo jos sudarymo pateikti preliminarų sprendimą, ar atvejis vertinamas kaip skubus.

3. Kiekviena Šalis gali prašyti arbitražo kolegijos pateikti rekomendaciją, kokių veiksmų Šalis atsakovė arba susijusi PAVB EPS valstybė galėtų imtis atitikčiai užtikrinti.

III skirsnis

Nuostatų laikymasis

76 Straipsnis

Arbitražo kolegijos sprendimo įgyvendinimas

Šalis atsakovė arba susijusi PAVB EPS valstybė imasi priemonių, būtinų arbitražo kolegijos sprendimui įgyvendinti, be to, Šalys stengiasi susitarti dėl laikotarpio, per kurį arbitražo kolegijos sprendimas turi būti įgyvendintas.

77 Straipsnis

Pagrįstos trukmės laikotarpis sprendimui įgyvendinti

1. Ne vėliau kaip per 30 dienų nuo arbitražo kolegijos sprendimo paskelbimo Šalims, Šalis atsakovė Šaliai ieškovei ir Prekybos ir vystymosi komitetui nurodo pagrįstos trukmės laikotarpį, kurio jai reikia sprendimui įgyvendinti.

2. Šaliai atsakovei pranešus, Šalys stengiasi susitarti dėl tokio pagrįstos trukmės laikotarpio. Jei Šalys nesutaria dėl pagrįstos trukmės laikotarpio arbitražo kolegijos sprendimui įgyvendinti, Šalis ieškovė per 30 dienų nuo sprendimo paskelbimo pagal šio straipsnio 1 dalį raštu paprašo arbitražo kolegijos nustatyti pagrįstos trukmės laikotarpį. Apie tokį prašymą tuo pačiu metu pranešama kitai Šaliai bei Prekybos ir vystymosi komitetui. Arbitražo kolegija paskelbia savo sprendimą Šalims ir Prekybos ir vystymosi komitetui per 30 dienų nuo prašymo gavimo dienos.

3. Arbitražo kolegija, nustatydama pagrįstos trukmės laikotarpį, atsižvelgia į laikotarpį, kurio prireiks Šaliai atsakovei arba susijusiai PAVB EPS valstybei priimti teisines ar administracines priemones, palyginamas su tomis, kurias Šalis atsakovė arba susijusi PAVB EPS valstybė nurodė kaip būtinas atitikčiai užtikrinti. Arbitražo kolegija taip pat atsižvelgia į ribotus pajėgumus ir skirtingą išsivystymo lygį, galinčius paveikti reikiamų priemonių įgyvendinimą.

4. Jei pirmoji arbitražo kolegija arba kai kurie iš jos narių negali toliau dirbti, taikomos šio susitarimo 73 straipsnyje nustatytos procedūros. Terminas sprendimui paskelbti yra 45 dienų nuo šio straipsnio 2 dalyje nurodyto prašymo gavimo dienos.

5. Pagrįstos trukmės laikotarpis gali būti pratęstas ginčo šalių susitarimu.

78 Straipsnis

Priemonių, kurių imtasi siekiant įgyvendinti arbitražo kolegijos sprendimą, persvarstymas

1. Iki pagrįstos trukmės laikotarpio pabaigos Šalis atsakovė praneša kitai Šaliai bei Prekybos ir vystymosi komitetui apie priemones, kurių ji ėmėsi siekdama įgyvendinti arbitražo kolegijos sprendimą.

2. Jei Šalys nesutaria dėl bet kurios priemonės, apie kurią pranešta pagal šio straipsnio 1 dalį, derėjimo su šio susitarimo nuostatomis, Šalis ieškovė gali raštu paprašyti arbitražo kolegijos priimti sprendimą šiuo klausimu. Tokiame prašyme nurodoma konkreti ginčijamoji priemonė ir paaiškinama, kodėl tokia priemonė nesuderinama su šio susitarimo nuostatomis. Arbitražo kolegija apie savo sprendimą paskelbia per 90 dienų nuo prašymo gavimo dienos. Skubos atvejais, įskaitant susijusius su greitai gendančiomis arba sezoninėmis prekėmis, arbitražo kolegija paskelbia savo sprendimą per 45 dienas nuo prašymo gavimo dienos.

3. Jei pirmoji arbitražo kolegija arba kai kurie iš jos narių negali toliau dirbti, taikomos šio susitarimo 73 straipsnyje nustatytos procedūros. Terminas sprendimui paskelbti yra 105 dienų nuo šio straipsnio 2 dalyje nurodyto prašymo gavimo dienos.

79 Straipsnis

Laikinosios taisomosios priemonės, kurių imamasi, dėl neįgyvendinimo

1. Jei Šalis atsakovė iki pagrįstos trukmės laikotarpio pabaigos nepraneša apie jokią priemonę, kurios imtasi arbitražo kolegijos sprendimui įgyvendinti arba jei arbitražo kolegija nusprendžia, kad priemonė, apie kurią pranešta pagal 78 straipsnio 1 dalį, nesuderinama su šio susitarimo nuostatomis, Šalis atsakovė arba susijusi PAVB EPS valstybė Šalies ieškovės prašymu pateikia pasiūlymą dėl kompensacijos. Ši kompensacija gali apimti finansinę kompensaciją arba ją gali sudaryti finansinė kompensacija, tačiau jokia šio susitarimo nuostata neįpareigoja Šalies atsakovės arba susijusios PAVB EPS valstybės siūlyti tokią finansinę kompensaciją.

2. Jei dėl kompensacijos nesutariama per 30 dienų nuo pagrįstos trukmės laikotarpio pabaigos arba nuo arbitražo kolegijos sprendimo pagal 78 straipsnį, kad priemonė, kurios imtasi sprendimui įgyvendinti, yra nesuderinama su Susitarimo nuostatomis, Šalis ieškovė įgyja teisę, apie tai pranešusi kitai Šaliai, imtis atitinkamų priemonių. Šių priemonių gali imtis Šalis ieškovė arba susijusi PAVB EPS valstybė.

3. Imdamasi tokių priemonių, Šalis ieškovė arba susijusi PAVB EPS valstybė stengiasi rinktis pažeidimui proporcingas priemones, kurios turėtų mažiausią neigiamą poveikį šio susitarimo tikslams, ir atsižvelgia į jų poveikį Šalies atsakovės ekonomikai ir atskiroms PAVB EPS valstybėms.

4. Jei EB Šalis iki pagrįstai nustatyto laikotarpio pabaigos nepraneša apie priemones, kurių imtasi arbitražo kolegijos sprendimui įgyvendinti arba jei arbitražo kolegija nusprendžia, kad priemonė, apie kurią pranešta pagal 78 straipsnio 1 dalį, nesuderinama su šiame susitarime nustatytomis Šalies prievolėmis, ir Šalis ieškovė patvirtina, kad dėl priimtų priemonių būtų labai pakenkta jos ekonomikai, EB Šalis svarsto galimybę skirti finansinę kompensaciją.

5. EB Šalis, prašydama kompensacijos ar imdamasi atitinkamų priemonių, kaip numatyta šio straipsnio 1 ar 2 dalyse, savo reikalavimus deramai riboja.

6. Kompensacija ar atitinkamos priemonės taikomos laikinai tik tol, kol šio susitarimo nuostatas pažeidžianti priemonė yra atšaukiama arba iš dalies pakeičiama taip, kad atitiktų Susitarimą, arba kol Šalys išsprendžia ginčą.

80 Straipsnis

Priemonių, kurių imtasi siekiant įgyvendinti arbitražo kolegijos sprendimą po atitinkamų priemonių priėmimo, persvarstymas

1. Šalis atsakovė praneša kitai Šaliai ir Prekybos ir vystymosi komitetui apie bet kokią priemonę, kurios ji ėmėsi arbitražo kolegijos sprendimui įgyvendinti, ir apie savo prašymą nutraukti Šalies ieškovės ar susijusios PAVB EPS valstybės taikomas atitinkamas priemones, jei būtų toks atvejis.

2. Jei Šalys per 30 dienų nuo pranešimo nesusitaria, ar priemonė, apie kurią pranešta, yra suderinama su šio susitarimo nuostatomis, Šalis ieškovė raštu pateikia arbitražo kolegijai prašymą išspręsti šį klausimą. Apie tokį prašymą pranešama kitai Šaliai ir Komitetui. Apie arbitražo kolegijos sprendimą per 45 dienas nuo prašymo gavimo dienos pranešama Šalims ir Komitetui. Jei arbitražo kolegija nustato, kad bet kokia priemonė, kurios imtasi sprendimui įgyvendinti, neatitinka šio susitarimo nuostatų, arbitražo kolegija sprendžia, ar Šalis ieškovė arba susijusi PAVB EPS valstybė gali toliau taikyti atitinkamas priemones. Jei arbitražo kolegija nustato, kad bet kokia priemonė yra suderinama su šio susitarimo nuostatomis, atitinkamos priemonės nebetaikomos.

3. Jei pirmoji arbitražo kolegija arba kai kurie iš jos narių negali toliau dirbti, taikomos šio susitarimo 73 straipsnyje nustatytos procedūros. Terminas sprendimui paskelbti yra 60 dienų nuo šio straipsnio 2 dalyje nurodyto prašymo gavimo dienos.

IV skirsnis

Bendrosios nuostatos

81 Straipsnis

Abiems pusėms priimtinas sprendimas

Pagal šį skyrių bet kuriuo metu Šalys gali priimti abiems pusėms priimtiną sprendimą. Šalys praneša Prekybos ir vystymosi komitetui apie visus tokius sprendimus. Priėmus abiems pusėms priimtiną sprendimą, ginčų sprendimo procedūra nutraukiama.

82 Straipsnis

Darbo tvarkos taisyklės ir elgesio kodeksas

1. Iki 2008 m. liepos 1 d. Šalys nustato darbo tvarkos taisykles ir elgesio kodeksą, kuriuos patvirtina Jungtinė taryba. Darbo tvarkos taisyklėse pateikiamos nuostatos dėl arbitražo kolegijos posėdžių viešumo.

2. Pagal darbo tvarkos taisykles arbitražo kolegijos posėdžiai yra vieši, jei arbitražo kolegija nenusprendžia kitaip savo iniciatyva arba Šalių prašymu. Jei Šalies pareiškimuose ar argumentuose yra konfidencialios informacijos, arbitražo kolegija susirenka į uždarus posėdžius.

83 Straipsnis

Informacija ir techninės konsultacijos

Arbitražo kolegija Šalies prašymu arba savo iniciatyva gali rinkti informaciją iš bet kurio šaltinio, kurį ji laiko tinkamu arbitražo procedūrai, įskaitant ginčo Šalis. Jei mano, kad tai tinkama, arbitražo kolegija taip pat turi teisę prašyti ekspertų nuomonės. Vadovaujantis darbo tvarkos taisyklėmis, suinteresuotosioms šalims leidžiama arbitražo kolegijai pateikti trumpą amicus curiae informaciją. Taip gauta informacija turi būti atskleista ginčo Šalims ir suteikta galimybė pateikti pastabų.

84 Straipsnis

Pateikiamos informacijos kalba

1. Šalių informacija raštu ir žodžiu teikiama bet kuria oficialia Šalių kalba.

2. Šalys stengiasi susitarti dėl bendros darbo kalbos bet kurioms konkrečioms šioje dalyje nurodytoms procedūroms. Jei Šalims nepavyksta susitarti dėl bendros darbo kalbos, kiekviena Šalis pasirūpina vertimu ir apmoka raštiškos informacijos vertimo ir klausymų vertimo žodžiu į Šalies atsakovės pasirinktą kalbą išlaidas, išskyrus atvejus, kai ta kalba yra oficiali tos Šalies kalba. Siekdama susitarti dėl bendros darbo kalbos EB Šalis atsižvelgia į galimą šių išlaidų poveikį PAVB EPS valstybėms.

85 Straipsnis

Aiškinimo taisyklės

Arbitražo kolegija sprendžia ginčus pagal šio susitarimo nuostatas ir vadovaudamasi įprastomis tarptautinės viešosios teisės aiškinimo taisyklėmis, įskaitant nustatytas Vienos konvencijoje dėl tarptautinių sutarčių teisės. Arbitražo kolegijos sprendimais negali būti nustatyta daugiau ar mažiau teisių ir prievolių nei nustatyta šio susitarimo nuostatose.

86 Straipsnis

Arbitražo kolegijos sprendimai

1. Arbitražo kolegija deda visas pastangas, kad visi sprendimai būtų priimami bendru sutarimu. Jeigu sprendimo negalima priimti bendru sutarimu, sprendimas dėl svarstomo klausimo priimamas balsų dauguma.

2. Sprendime nurodomi nustatyti faktai, atitinkamų šio susitarimo nuostatų taikomumas ir pagrindžiamos kolegijos išvados bei teikiamos rekomendacijos. Prekybos ir vystymosi komitetas viešai skelbia arbitražo kolegijos sprendimus, išskyrus tuos atvejus, kai kolegija nusprendžia kitaip.

87 Straipsnis

Arbitrų sąrašas

1. Prekybos ir vystymosi komitetas ne vėliau kaip per tris mėnesius nuo šio susitarimo laikino taikymo pradžios sudaro 21 asmens, pageidaujančio ir galinčio būti arbitru, sąrašą. Kiekviena iš Šalių pasirenka aštuonis asmenis būti arbitrais. Šalys taip pat susitaria dėl penkių asmenų, kurie nėra nei vienos Šalies piliečiai ir kurie eina arbitražo kolegijos pirmininko pareigas. Komitetas užtikrina, kad sąrašas būtų tvarkomas kaip nurodyta šiame straipsnyje.

2. Arbitrai turi specialiųjų teisės ir tarptautinės prekybos žinių arba patirties. Jie yra nepriklausomi, dalyvauja kaip individualūs asmenys ir nevykdo jokios organizacijos ar vyriausybės nurodymų, neturi ryšių su bet kurios iš Šalių vyriausybėmis ir laikosi prie darbo tvarkos taisyklių pridedamo elgesio kodekso.

3. Komitetas gali sudaryti papildomą 15 asmenų, turinčių su konkrečiais sektoriais susijusių žinių šiame susitarime aptariamose srityse, sąrašą. Kai taikoma 73 straipsnyje nustatyta atrankos procedūra, Komiteto pirmininkas bendru Šalių sutarimu gali naudotis šiuo su konkrečiais sektoriais susijusiu sąrašu.

88 Straipsnis

Ryšys su PPO prievolėms

1. Pagal šį susitarimą sudaryti arbitražo organai nesprendžia ginčų, susijusių su Šalies ar PAVB EPS valstybių teisėmis ir prievolėmis, prisiimtomis pagal PPO steigimo susitarimą.

2. Šio susitarimo ginčų sprendimo nuostatos taikomos nepažeidžiant jokių galimų veiksmų, susijusių su PPO, įskaitant ginčų sprendimo veiksmus. Tačiau jei Šalis ar susijusi PAVB EPS valstybė, jei būtų toks atvejis, dėl konkrečios priemonės pradėjo ginčo sprendimo procedūrą pagal šį susitarimą arba pagal PPO susitarimą, ji negali pradėti ginčo sprendimo procedūros dėl tos pačios priemonės, kol nebus baigta pirmoji procedūra. Pagal šią dalį laikoma, kad ginčo sprendimo procedūrą pagal PPO susitarimą Šalis ar susijusi PAVB EPS valstybė, jei būtų toks atvejis, pradeda prašydama sudaryti kolegiją pagal PPO sutarties dėl ginčų sprendimo taisyklių ir tvarkos 6 straipsnį.

3. Nė viena šio susitarimo nuostata netrukdo Šaliai ar PAVB EPS valstybei sustabdyti prievolių, kurias sustabdyti leido PPO ginčų sprendimo institucija, vykdymą.

89 Straipsnis

Terminai

1. Visi pagal šio susitarimo III dalį nustatyti terminai, įskaitant terminą, per kurį arbitražo kolegija turi paskelbti savo sprendimus, skaičiuojami kalendorinėmis dienomis nuo kitos dienos po veiksmo ar fakto, dėl kurių jie nustatyti.

2. Kiekvienas šioje dalyje nurodytas terminas gali būti pratęstas Šalių abipusiu susitarimu.

IV DALIS

13 SKYRIUS

Bendrosios išimtys

90 Straipsnis

Bendrųjų išimčių sąlyga

Laikantis reikalavimo, pagal kurį toliau nurodytos priemonės netaikomos taip, kad Šalys, kuriose vyrauja panašios sąlygos, būtų pasirenkamai ar nepagrįstai diskriminuojamos, arba slapta ribojama prekyba prekėmis, paslaugomis arba steigimosi teisė, nė viena šio susitarimo nuostata nėra aiškinama kaip neleidžianti EB Šaliai ar PAVB valstybėms imtis ar įgyvendinti priemones, kurios yra:

a) būtinos visuomenės dorovei apsaugoti, viešajai tvarkai palaikyti ir visuomenės saugumui užtikrinti; arba

b) būtinos užtikrinti, kad būtų laikomasi šio susitarimo nuostatas atitinkančių įstatymų ir kitų teisės aktų, įskaitant susijusius su muitų teisės aktų įgyvendinimu, intelektinės nuosavybės teisių apsauga, apgaulės prevencija; arba

c) būtinos užtikrinti, kad būtų laikomasi šio susitarimo nuostatas atitinkančių įstatymų ir kitų teisės aktų, įskaitant susijusius su: i) apgaulės ir sukčiavimo prevencija arba su sutarčių nevykdymo padarinių šalinimu; ii) asmens privatumo apsauga tvarkant bei teikiant asmens duomenis ir su asmens dokumentų ir sąskaitų slaptumo apsauga; iii) sauga; arba

d) susijusios su aukso arba sidabro importu arba eksportu; arba

e) susijusios su nacionalinių meno, istorijos ar archeologijos vertybių apsauga, arba

f) susijusios su senkančių gamtos išteklių išsaugojimu, jei tokios priemonės yra vykdomos kartu ribojant vietos prekių gamybą ir suvartojimą, vietos paslaugų teikimui ar vartojimui ir vietiniams investuotojams; arba

g) susijusios su kalinių pagamintais produktais; arba

h) neatitinka šio susitarimo 36 straipsnio, jei taikant skirtingą režimą siekiama užtikrinti, kad būtų veiksmingai ar nešališkai nustatomi arba renkami tiesioginiai mokesčiai kitos Šalies ūkinei veiklai ar investuotojams.

91 Straipsnis

Saugumo išimtys

1. Nė viena šio susitarimo nuostata nėra aiškinama kaip:

a) reikalaujanti, kad EB Šalis ar PAVB EPS valstybės pateiktų informaciją, kurios atskleidimas, jos įsitikinimu, prieštarauja esminiams jos saugumo interesams;

b) trukdanti EB Šaliai ar PAVB EPS valstybei imtis esminiams saugumo interesams užtikrinti būtinų veiksmų: i) susijusių su daliosiomis ir termobranduolinėmis daliosiomis medžiagomis arba medžiagomis, iš kurių šios gautos; ii) susijusių su ekonomine veikla tiesiogiai ar netiesiogiai aprūpinant karinius objektus; iii) susijusius su viešaisiais pirkimais, būtinais nacionalinio saugumo ar nacionalinės gynybos tikslais; arba iv) kurių imamasi karo metu ar susidarius kitai ekstremaliai tarptautinių santykių padėčiai; arba

c) trukdanti EB Šaliai arba PAVB EPS valstybei imtis veiksmų vykdant prievoles pagal Jungtinių Tautų Organizacijos chartijos dėl tarptautinio saugumo ir taikos palaikymo.

2. Prekybos ir vystymosi komitetui suteikiama kuo išsamesnė informacija apie priemones, taikomas pagal 1 dalies b ir c punktus, ir jų taikymo pabaigą.

92 Straipsnis

Mokesčiai

1. Jokia šio susitarimo arba pagal šį susitarimą priimto susitarimo nuostata negali būti aiškinama kaip užkertanti kelią EB Šaliai ar PAVB EPS valstybėms, taikant atitinkamas fiskalinių teisės aktų nuostatas, taikyti skirtingas sąlygas mokesčių mokėtojams, kurių padėtis skiriasi dėl jų gyvenamosios vietos arba dėl jų kapitalo investavimo vietos.

2. Jokia šio susitarimo arba pagal šį susitarimą priimto susitarimo nuostata negali būti aiškinama kaip užkertanti kelią nustatyti ar įgyvendinti priemones, kuriomis siekiama užkirsti kelią mokesčių vengimui ar slėpimui, remiantis susitarimų nuostatomis dėl dvigubo apmokestinimo vengimo arba remiantis kitų susitarimų mokesčių klausimais arba valstybių vidaus fiskalinių teisės aktų nuostatomis.

3. Nė viena šio susitarimo nuostata neturi poveikio EB Šalies ar PAVB EPS valstybių teisėms ir prievolėms pagal bet kokią mokesčių konvenciją. Jei tokios konvencijos nuostatos neatitinka šio susitarimo nuostatų, vadovaujamasi konvencijos nuostatomis.

V DALIS

INSTITUCINĖS NUOSTATOS

14 SKYRIUS

Institucinės nuostatos

93 Straipsnis

Jungtinės institucijos steigimas

Šiuo susitarimo tikslais steigiama Jungtinė PAVB EPS valstybių ir EB taryba (toliau – Jungtinė taryba); ji prižiūrės ir tvarkys šio susitarimo įgyvendinimo klausimus.

94 Straipsnis

Sudėtis ir funkcijos

1. Jungtinę tarybą sudaro Europos Sąjungos Tarybos nariai ir atitinkami Europos Komisijos nariai arba jų atstovai ir PAVB EPS valstybių ministrai arba jų atstovai.

2. Nepažeidžiant Kotonu susitarimo 15 straipsnyje nustatytų Ministrų tarybos funkcijų, Jungtinė taryba vykdo šias funkcijas:

a) yra atsakinga už šio susitarimo vykdymą ir įgyvendinimą bei stebi jo tikslų įgyvendinimą;

b) nagrinėja visus bendro intereso klausimus, susijusius su šiuo susitarimu ir galinčius paveikti Šalių tarpusavio prekybą;

c) nagrinėja Šalių pasiūlymus ir rekomendacijas dėl šio susitarimo pakeitimų;

d) teikia tinkamas rekomendacijas;

e) stebi Šalių ekonomikos raidą ir prekybos ryšius;

f) stebi ir vertina šio susitarimo bendradarbiavimo nuostatų dėl vystomojo bendradarbiavimo poveikį;

g) stebi ir persvarsto visų šiuo susitarimu reglamentuojamų dalykų pažangą;

h) nustato Prekybos ir vystymosi komiteto darbo tvarkos taisykles;

i) stebi Prekybos ir vystymosi komiteto veiklą; ir

j) vykdo visas kitas šiame susitarime numatytas pareigas.

3. Jungtinė taryba periodiškai teikia šio susitarimo įgyvendinimo ataskaitas Ministrų tarybai, įsteigtai pagal Kotonu susitarimo 15 straipsnį.

95 Straipsnis

Sprendimų priėmimo įgaliojimai ir procedūros

1. Siekiant šio susitarimo tikslų, Jungtinė taryba turi teisę priimti sprendimus visais šiame susitarime aptariamais klausimais.

2. Sprendimai priimami bendru visų Šalių sutarimu ir privalomi Šalims bei kiekvienai PAVB EPS valstybei. Šalys imasi visų priemonių, būtinių šiems sprendimams įgyvendinti pagal kiekvienos Šalies ir PAVB EPS valstybės vidaus taisykles.

3. Procedūriniais ir ginčų sprendimo procedūrų klausimais PAVB EPS valstybės susitaria veikti kartu ir Jungtinė taryba priima sprendimus ir rekomendacijas bendru Šalių sutarimu. Klausimais, kuriais PAVB EPS valstybės nesusitaria veikti kartu, bet kokiam sprendimui priimti būtinas susijusios PAVB EPS valstybės pritarimas.

4. Jungtinė taryba posėdžiauja reguliariai (ne rečiau kaip kas dvejus metus) ir Šalių sutarimu išimtiniais atvejais, kai to reikalauja aplinkybės.

5. Jungtinė taryba nustato savo darbo tvarkos taisykles.

96 Straipsnis

Prekybos ir vystymosi komitetas (toliau – Komitetas)

1. Jungtinei tarybai vykdyti pareigas padeda Prekybos ir vystymosi komitetas, sudarytas iš Šalių atstovų, paprastai vyresniųjų pareigūnų.

2. Komitetas gali steigti atskiras technines grupes konkretiems jų kompetencijos klausimams spręsti.

3. Komitetas nustato atskirų techninių grupių, įsteigtų pagal šio straipsnio 2 dalį, darbo tvarkos taisykles.

4. Komitetas atsiskaito Jungtinei tarybai ir yra jai pavaldus.

5. Komitetas priima sprendimus arba teikia rekomendacijas šiame susitarime numatytais atvejais arba kai tokius įgaliojimus jam suteikia Jungtinė taryba. Tokius sprendimus Komitetas priima bendru sutarimu.

6. Komitetas visų pirma vykdo šias funkcijas:

a) prekybos srityje: i) stebi ir vertina Jungtinės tarybos sprendimų įgyvendinimą; ii) sudaro sąlygas šio susitarimo nuostatoms įgyvendinti ir prižiūri, kaip jos įgyvendinamos; iii) svarsto ir rekomenduoja bendradarbiavimo prioritetus Jungtinei tarybai; iv) teikia tinkamas rekomendacijas Jungtinei tarybai, siekdamas išvengti konfliktų, galinčių atsirasti šiuo susitarimu reglamentuojamose srityse; v) vykdo bet kokias kitas Jungtinės tarybos pavestas funkcijas; vi) prižiūri šio straipsnio 2 dalyje nurodytų atskirų techninių grupių veiklą; vii) stebi regioninės integracijos ir Šalių ekonominių bei prekybos santykių raidą; viii) svarsto ir imasi veiksmų, kurie gali sudaryti geresnes sąlygas Šalių prekybai bei gerinti investicijų ir verslo galimybes; ir ix) aptaria visus su šiuo susitarimu susijusius reikalus ir visus klausimus, galinčius turėti poveikio jo tikslų siekimui;

b) vystomojo bendradarbiavimo srityje: i) stebi šiame susitarime nustatytų bendradarbiavimo nuostatų įgyvendinimą ir koordinuoja bendradarbiavimo veiksmus su trečiųjų šalių paramos teikėjais; ii) teikia rekomendacijas dėl Šalių bendradarbiavimo prekybos klausimais; iii) periodiškai persvarsto šiame susitarime nustatytus bendradarbiavimo prioritetus ir, prireikus, teikia rekomendacijas dėl naujų prioritetų įtraukimo; iv) persvarsto ir aptaria bendradarbiavimo klausimus, susijusius su regionine integracija ir šio susitarimo įgyvendinimu; ir v) stebi ir vertina šio susitarimo įgyvendinimo poveikį darniam Šalių vystymuisi.

VI DALIS

15 SKYRIUS

Bendrosios ir baigiamosios nuostatos

97 Straipsnis

Šalių sąvokos apibrėžtis ir prievolių vykdymas

1. Šį susitarimą pasirašiusios šalys – tai Botsvana, Lesotas, Namibija, Svazilandas ir Mozambikas (toliau – PAVB EPS valstybės) ir Europos bendrija arba jos valstybės narės, arba Europos bendrija ir jos valstybės narės, remiantis jų atitinkamomis kompetencijos sritimis, kaip nustatyta Europos bendrijos steigimo sutartyje (toliau – EB Šalis).

2. Šiame susitarime:

a) Šalys – tai bendrai veikiančios PAVB EPS valstybės ir EB Šalis. Šalis – tai bendrai veikiančios PAVB valstybės arba EB Šalis.

b) PAVB EPS valstybės – tai atskirai veikiančios PAVB EPS valstybės.

3. PAVB EPS valstybės ir EB Šalis priima bet kokias bendrąsias ar konkrečias priemones, būtinas jų prievolėms pagal šį susitarimą vykdyti ir užtikrina Susitarime nustatytų tikslų laikymąsi.

98 Straipsnis

Keitimasis informacija

1. Siekdamos palengvinti keitimąsi informacija, susijusia su veiksmingu šio susitarimo įgyvendinimu, jam įsigaliojus Šalys įsteigia keitimosi informacija centrą. Įsteigiant keitimosi informacija centrą nepažeidžiamos kompetentingų institucijų skyrimo nuostatos, numatytos šio susitarimo antraštinėse dalyse ar skyriuose.

2. Gavusi keitimosi informacija centro prašymą, Šalis nurodo instituciją ar pareigūną, atsakingus už visus su šio susitarimo įgyvendinimu susijusius klausimus ir teikia reikalingą paramą, siekdama lengvinti keitimąsi informacija su prašymą pateikusia Šalimi.

3. Kitos Šalies prašymu, ir kiek tai įmanoma teisiniu požiūriu, Šalis ar PAVB EPS valstybės teikia informaciją ir nedelsdamos atsako į visus kitos Šalies klausimus, susijusius su taikoma ar siūloma priemone, galinčia paveikti Šalių tarpusavio prekybą.

99 Straipsnis

Skaidrumas

1. Šalis ar PAVB EPS valstybė skelbia ar sudaro sąlygas viešai susipažinti su savo įstatymais, reglamentais, procedūromis ir bendrai taikomais administraciniais nutarimais bei visais kitais įsipareigojimais, nustatytais tarptautiniuose susitarimuose, susijusiuose su bet kokiais prekybos klausimais, kuriems taikomas šis susitarimas. Kitai Šaliai pranešama apie visas tokio pobūdžio priemones, nustatytas po šio susitarimo įsigaliojimo.

2. Nepažeidžiant konkrečių šiame susitarime numatytų skaidrumo nuostatų, šiame straipsnyje minima informacija laikoma pranešta kitai Šaliai, jei tokia informacija:

a) tinkamomis priemonėmis pateikta PPO; arba

b) paskelbta oficialioje nemokamoje ir viešai prieinamoje svetainėje; arba

c) pateikta kitos Šalies keitimosi informacija centrui.

Tačiau jei EB Šalis pateikia tokią informaciją, nepateiktą Pasaulinei prekybos organizacijai oficialioje nemokamoje ir viešai prieinamoje svetainėje, PAVB EPS valstybė, kuriai dėl ribotų pajėgumų sudėtinga susipažinti su tokioje svetainėje pateikta informacija, gali teikti prašymą EB Šaliai šią informaciją pateikti atitinkamam keitimosi informacija centrui.

3. Jokia šio susitarimo nuostata nereikalaujama bet kurios Šalies pateikti konfidencialią informaciją, kurią atskleidus būtų trukdoma teisėtvarkai ar kitaip